title: Vosges

text: Vosges [] on Ranskan departementti numero 88. Se on nimetty Vogeesien vuoriston () mukaan. Vosges sijaitsee Koillis-Ranskassa, Lorrainen hallintoalueella. Departementti on pinta-alaltaan 5 874 neliökilometriä, ja siellä on 378 830 asukasta (2011). Vosgesin pääkaupunki on Épinal. Vosges on jaettu edelleen kolmeen arrondissementtiin, 31 kantoniin ja 515 kuntaan.


title: Vosges

text: Vosges oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Vosges muodostettiin osasta historiallista Lothringenin provinssia (nyk. Lorraine).


title: Walking with a Ghost

text: Walking with a Ghost on yhtyeen The White Stripes EP, joka julkaistiin joulukuussa 2005, kuusi kuukautta albumin "Get Behind Me Satan" jälkeen. Kappaleen "Walking with a Ghost" on kirjoittanut kanadalainen duo Tegan and Sara, ja kappale on myös heidän albumillaan "So Jealous" (2004).


title: Walking with a Ghost

text: Kaikki kappaleet kirjoittanut Jack White, ellei toisin mainittu.


title: Oulunkylän siirtolapuutarha

text: Oulunkylän siirtolapuutarha on vuonna 1940 perustettu siirtolapuutarha Helsingin Oulunkylän Veräjälaaksossa, Vantaanjoen varressa. Siellä on 203 mökkiä.


title: Oulunkylän siirtolapuutarha

text: Oulunkylän siirtolapuutarhayhdistyksen puheenjohtaja on vuodesta 1984 ollut Raili Wilén. Yhdistys vastaa palstojen vuokraamisesta ja huolehtii talkoovoimin yleisten alueiden hoidosta. Vantaanjoen tulviminen haittaa ajoittain siirtolapuutarhaa. Tulvavalli valmistui vuonna 2016 ja sitä korotettiin vuonna 2017. Aiemmin joesta oli laadittu tulvakartta, josta siirtolapuutarhan vaarankohdat näkyivät.


title: Oulunkylän siirtolapuutarha

text: Siirtolapuutarhassa on käytöstä poistettu vesitorni, jonka korkeus on noin yhdeksän metriä ja tilavuus noin 50 m³. Kesäisin siirtolapuutarhassa toimii amatööriradioasema OH2UN.


title: Rhamphorhynchus

text: Rhamphorhynchus oli jurakaudella noin 170–150 miljoonaa vuotta sitten elänyt pitkähäntäinen pterosaurus. Sen pitkä nimi merkitsee "nokkahammasta", joka tulee sen suuresta hampaallisesta nokasta. Rhamphorhynchus oli vain 17,5 cm pitkä, mutta siipiväliä sillä oli jopa metri. Rhamphorhynchuksen ravintoa olivat luultavasti kalat, sillä sen tarkat leuat sopivat hyvin kalastamiseen matalikoista.


title: Rhamphorhynchus

text: Useita Rhamphorhychuksen lähes täydellisesti säilyneitä fossiileita on löydetty Saksan Solnhofennin kallkkikivikerrostumista, joista voi jopa nähdä siipien ohuet hienorakenteet. Muita sen fossiileita on löydetty Afrikasta Tansaniasta.


title: Berghamn (Nauvo)

text: Berghamn on Nauvon pääsaaren eteläpuolella sijaitseva saari ja kylä. 64 hehtaarin kokoisella saarella asuu nykyään ympärivuotisesti kuusi ihmistä.


title: Berghamn (Nauvo)

text: Saari on hyvä satamapaikka eteläisellä Saaristomerellä, satamapaikkaa ovat käyttäneet jo viikingit. Maakirjojen mukaan saarella on asuttu 1500-luvulta lähtien. Enimmillään asukkaita on ollut 1800-luvun lopulla yli 40. He elättivät itsensä kalastamalla ja hylkeenpyynnillä sekä linnustuksella ja karjaa pitämällä. Verot maksettiin kalassa. Vuonna 2007 vakituisia asukkaita on kolme, mutta kesäisin mökkiläisten myötä määrä moninkertaistuu. Saarelle asennettiin sähköt 1980-luvulla.


title: Berghamn (Nauvo)

text: Saaren pohjoinen osa on Saaristomeren kansallispuistoa, johon kuuluu perinnemaiseman muodostama Västerbyn kalastajatila. Tilan päärakennus on sisustettu 1940–50-lukujen tyyliin. Berghamnnin kylä on myös osa Museoviraston valtakunnallisesti merkittäväksi rakennetuksi kulttuuriympäristöksi määrittelemää Länsi-Turunmaan ulkosaariston kyläasutusta.


title: Berghamn (Nauvo)

text: Yhteysalus M/S Eivor liikennöi säännöllisesti Nauvon Pärnäisistä Berghamniin. Saarella on vierasvenesatama. Maantieyhteyttä ei ole.


title: Berghamn

text: Berghamn-nimisiä saaria on Suomessa useita. Tunnetuimpia ovat


title: Sanna Koivisto

text: Sanna Maarit Koivisto (s. 21. marraskuuta 1955 Oulu) on suomalainen kuvanveistäjä.


title: Sanna Koivisto

text: Koivisto on opiskellut muun muassa Limingan ja Lahden taidekouluissa sekä toiminut opettajana eri kansalaisopistoissa muun muassa Iissä, jossa hän nykyisin asuu. Ensimmäisen näyttelynsä Sanna Koivisto piti vuonna 1975 Oulussa. Koiviston näyttelyitä on järjestetty Suomessa monella paikkakunnalla.


title: Sanna Koivisto

text: Eräs Koiviston viimeisimpiä töitä on Utajärven kunnan 150-vuotisjuhliin vuonna 2015 tilattu teräskonstruktio "Joen laulu". Teos on corten-terästä, joka on ruostutettu merivedellä. Teoksessa on neljä osaa, jotka kuvaavat utajärveläistä maisemaa ja kunnan elinkeinohistoriaa. Teoksen juurella on utajärveläisistä peruskivistä tehty sommitelma. Kannel ja tervavene ovat muhoslaisen entisen sonniaseman sokkelikivien varassa.


title: Aurinkolämmitys

text: Aurinkolämmitys tai aurinkolämpö tarkoittaa auringon energian käyttöä lämmitykseen. Aurinkoenergiaa otetaan talteen aurinkokeräimellä, joka muuntaa auringon säteilyä teknisesti käyttökelpoiseksi lämmöksi. Aurinkolämpökeräimet vastaanottavat hajasäteilyä ja keräävät lämpöä myös pilvisellä säällä.


title: Aurinkolämmitys

text: Aurinkolämmityksessä energia käytetään suoraan lämpönä muuttamatta sitä sähköksi. Aurinkolämpöjärjestelmällä voidaan lämmittää käyttövettä, teollisuuden prosessivettä sekä rakennuksia. Aurinkolämpöä käytetään esimerkiksi huoneistojen ilman sekä käyttöveden ja uima-altaiden lämmitykseen.


title: Aurinkolämmitys

text: Uusiutuvan aurinkolämmön avulla voidaan korvata esimerkiksi öljyn, hiilen ja kaasun käyttöä lämmitysenergian tuotannossa.


title: Aurinkolämmitys

text: Aurinkolämpö otetaan talteen aurinkokeräimellä, josta lämpö siirretään käyttökohteeseen välinesteellä tai -ilmalla. Aurinkokeräimistä suurin osa on levykeräimiä. Vakuumikerääjä on kalliimpi, mutta sillä päästään korkeampiin lämpötiloihin.


title: Aurinkolämmitys

text:
Aurinkolämpöjärjestelmä sisältää seuraavat osat ja komponentit:
Lämminvesivaraajan sisältyminen järjestelmään vaihtelee asennuskohteista riippuen: monissa kohteissa vesivaraaja on valmiina, kun toisiin se pitää hankkia osana aurinkolämpöjärjestelmää. Olemassa olevaa varaajaa hyödynnettäessä pitää tapauskohtaisesti ratkaista lämmön siirtäminen aurinkolämpöpiiristä lämmitysverkkoon.


title: Aurinkolämmitys

text: Aurinkolämpöön liittyy olennaisena osana myös lämmönvarastointi. Esimerkiksi omakotitaloissa aurinkolämpöä varastoidaan vesivaraajaan sekä suurissa kauko- tai aluelämpöverkkoon liitetyissä aurinkokeräinpuistoissa suurten uima-altaiden kokoisiin eristettyihin vesisäiliöihin tai kallioluoliin.


title: Aurinkolämmitys

text: Aurinkolämpöä voidaan varastoida varaajaan, rakenteisiin tai maaperään myöhempää käyttöä varten. Ilmakiertoisilla aurinkokeräimillä lämpöä tuodaan suoraan lämmitettävään tilaan tai lämpövarastoon. Ilmakiertoinen aurinkolämmitys toimii ilman patteriverkostoa tai erillistä aurinkovaraajaa.


title: Aurinkolämmitys

text: Aurinkolämmityksen kombijärjestelmä mahdollistaa samanaikaisesti lämpimän veden ja tilan lämmityksen. Rakennusten lämmittämisessä paras hyötysuhde saavutetaan yhdistämällä aurinkokeräin ja varaaja vesikiertoiseen lattialämmitykseen, joka ei vaadi yhtä korkeaa lämpötilaa kuin patterilämmitys.


title: Aurinkolämmitys

text: Suomessa on otolliset olosuhteet aurinkolämmön hyödyntämiseksi, koska lämmintä vettä tarvitaan ympäri vuoden. Käyttöveden lämmitys tai esilämmitys on hyvä tapa hyödyntää aurinkolämpöä. Tilojen lämmitykseen aurinkolämpöä voi hyödyntää keväästä syksyyn, lisäksi kosteissa pesu- ja kellaritiloissa pidetään lämmitystä päällä yleensä myös kesäisin. Suomen olosuhteisiin sopii erinomaisesti hybridienergiajärjestelmät, joissa tarvittava lämpö tuotetaan usealla toisiaan tukevalla energialähteellä. Hybridienergiajärjestelmässä aurinkolämmön rinnalla voi olla kohteesta riippuen mm. lämpöpumppu, vesitakka tai -kiuas, bioenergiaa, öljyä ja/tai kaukolämpöä. Aurinkolämmön yhdistäminen maalämpöön parantaa lämpöpumpun hyötysuhdetta ja pidentää järjestelmien käyttöikää. Aurinkolämpö voi kaksinkertaistaa lämpöpumpun hyötysuhdetta kuvaavan COP (Coefficient Of Performance) - luvun, joka kertoo kuinka tehokkaasti kulutettu sähköenergia saadaan muutettua lämpöenergiaksi. Aurinkolämmön myötä maa- sekä ilma-vesi-lämpöpumpun käynnissäoloaika sekä käynnistysmäärät vähenevät. Esimerkiksi maalämpöjärjestelmän kompressorin käyttöikä pitenee, kun se yleensä pitää vaihtaa noin 10–15 vuoden välein. Aurinkolämmön avulla voidaan vähentää myös bio- ja öljykattiloiden huollon tarvetta. Keväällä, kesällä ja syksyllä lämmöntarpeen ollessa vähäisempi kattiloiden polttimet voivat aiheuttaa nokeentumista pienellä liekillä ja huonommalla hyötysuhteella käydessään, jolloin huollon tarve on entistä suurempi. Aurinkolämmön avulla polttokattiloita ei tarvitse pitää käynnissä eikä huoltaa parhaimmillaan puoleen vuoteen.


title: Aurinkolämmitys

text: ESTIFin mukaan Suomessa tyypillinen omakotitalon aurinkokerääjä on 5–8 m² ja lämminvesivaraaja 300–400 litraa. Vuonna 2007 Suomessa oli asukasta kohti aurinkolämmitystä 4 % ja Tanskassa 63 % Saksaan verrattuna. Suomen markkinat kasvoivat 2005/2006 43 %.


title: Aurinkolämmitys

text: Aurinkolämmitys lämmittää jo 10 miljoonaa eurooppalaista kotia. Silti monet EU-maat ovat vielä lähtöruudussa. ESTIF:in mielestä se on este tekniikan taloudelliselle kilpailukyvylle, koska se jarruttaa massatuotannon etujen saavuttamista. Valtioiden tulisi asettaa kansalliset tavoitteet ja toimintasuunnitelmat uusiutuvien energiamuotojen käytöstä lämmitykseen ja jäähdytykseen.


title: Aurinkolämmitys

text: Itävallassa 15 %:ssa omakotitaloista on aurinkolämmitys. Kasvupotentiaali on valtava mukaan lukien toimistorakennukset ja teollisuusrakennukset. ESTIF ehdottaa uusiin taloihin ja korjausrakentamiseen aurinkolämmitystä pakolliseksi. Barcelonassa siitä on hyviä kokemuksia vuodesta 1999. Israelissa se on ollut pakollista vuodesta 1980. Israel oli ensimmäinen ja Espanja toinen maa, joissa kansallisena politiikkana aurinkolämmön käyttö on velvoittavaa uusissa rakennuksissa.


title: Aurinkolämmitys

text: Aurinkolämmön kapasiteetti käyttöveden ja rakennusten lämmittämiseen maailmassa: 128 GWth (2007) ja 103 GWth (2006). Lisäys 2006 (2005): Kiina 12,4 GWth (10 GWth) ja EU 2,3 GWth (1,3 GWth). Kapasiteetti alueittain (2006): Kiina 64 %, EU-maat 13 %, Turkki 6 %, Japani 4,5 % ja Israel 3,6 %. Aurinkolämmityksen määrä kasvoi 22 % 2006-7. Kiinan aurinkolämmityksestä 95 % tuottaa vain lämmintä vettä. Itävallassa, Saksassa ja Ruotsissa yli 50 % järjestelmistä lämmittävät myös huonetilaa. Kiinan aurinkokeräinten hinta-arvio on 210 $/m ja Euroopan 800 $/m. Saksassa aurinkolämpö työllistää 12 500 ihmistä (2005).


title: Aurinkolämmitys

text: EU:n aurinkolämmityksen markkinat kaksinkertaistuivat kolmessa vuodessa. Vuonna 2006 kasvu oli 47 %. Euroopan talojen aurinkolämmitys korvaa vuosittain 820 000 tonnia lämmitysöljyä (2006). Merkittävimmät syyt kasvuun ovat öljyn hinnan nousu, ilmastonmuutos ja yleinen kannatus.


title: Aurinkolämmitys

text: Saksassa on määrällisesti eniten aurinkolämmitystä: 5,6 GW ja lisäys (2006) 1,05 GW. Henkeä kohti Saksan asennusmäärä on kuitenkin vain puolet Itävallasta: 12,7 vs. 25,2 kW per 1 000 asukasta. Siten Saksalta odotetaan paljon enemmän tulevaisuudessa. Itävalta on Manner-Euroopan johtaja asukasta kohti asennetussa aurinkolämmössä. Ranskassa aurinkolämpö kaksinkertaistui 2004-2005 ja kasvu oli 81 % vuonna 2006. Kasvu perustui yksinkertaiseen ja epäbyrokraattiseen tukijärjestelmään. Vuonna 2006 kokonaislisäys jakautui maittain: Saksa 50 %, Itävalta 10 %, Kreikka 8 %, Ranska 7 %, Italia 6 % ja Espanja 6 %. Ruotsiin on asennettu noin kymmenen kertaa enemmän aurinkolämpöä kuin Suomeen, ja pieneen Tanskaan asennetaan enemmän kuin koko Ruotsiin. Suomen ja Tanskan väkiluku on miltei sama, joten luvut ovat vertailukelpoisia. EU:n keskiarvo on 27 kW/1 000 asukasta. Kypros on siinä johtava: 530 kW/1000 as, Itävalta 225 ja Kreikka 208. Seuraavat ovat Saksa, Tanska ja Sveitsi.


title: Aurinkolämmitys

text:
Seuraavat maat ovat asettaneet uusille rakennuksille velvoitteen lämmittää tietyn määrän vedestä aurinkolämmityksellä:
Vuonna 2007:


title: Aurinkolämmitys

text: Espanja päätti maaliskuussa 2006, että uusissa ja korjattavissa rakennuksissa 30-70 % lämpimästä kotitalousvedestä on lämmitettävä aurinkolämmityksellä tai jollakin muulla uusiutuvalla energialla. Portugali suunnitteli samankaltaisia tavoitteita. Portugalissa aurinkolämmitysvaatimus on ehdollinen rakennuksen sijaintipaikan perusteella (1 neliö/asukas). Italiassa on valmisteilla uusille ja korjattaville omakoti- ja toimistotaloille vaatimus lämmittää 50 % lämpimästä vedestä aurinkolämmityksellä.


title: Aurinkolämmitys

text: Markkinoiden kasvu laskisi menetelmän kustannuksia. Muiden maiden kokemusten mukaan asentajat harvoin oma-aloitteisesti hankkivat lisäkoulutusta, jos markkinat eivät sitä vaadi.


title: Aurinkolämmitys

text: Suluissa pinta-ala m 2006


title: Hämähäkkisalama

text: Hämähäkkisalama on pilvisalama tai ilmasalama, joka purkautuu pilven pintaa pitkin haarautuen samalla voimakkaasti. Ilmiön todennäköisenä syynä pidetään sitä, että pilven pinnalla on tavallista enemmän varjostusvarausta neutraloitavaksi. Samantapaisia purkauksia esiintyy tulivuorenpurkausten synnyttämien tuhkapilvien pinnalla. Jälkimmäisessä varauksien arvellaan olevan peräisin eräänlaisesta hankaussähköstä eikä ukkospilvelle luonteenomaisesta jäähiukkasten varautumisesta.


title: Kelloselän rautatieasema

text: Kelloselän rautatieasema (, ratakm 1135+110) on rautatieliikennepaikka Sallan kunnan Kelloselän kylässä Suomen rataverkkoon kuuluvalla rataosalla . Asemarakennus rakennettiin 1950-luvun alkuvuosina. Liikennepaikka on itäisin asema ennen Venäjän rajaa, käyttökelpoista rataa on vain noin 480 metriä itään ratapihan itäpäästä.


title: Kelloselän rautatieasema

text: Liikennepaikka avattiin liikenteelle 31. maaliskuuta 1947. Henkilöliikenne asemalle lopetettiin 28. toukokuuta 1967. Henkilöliikenne oli myös lakkautettuna vuosina 1945–1961. Kaikki liikenne Kelloselkään loppui 9. joulukuuta 2012 Isokylän itäpuolisen rataosuuden sulkemisen myötä. Ennen sulkemista Kelloselän asemaa käytettiin pelkästään ajoittaisiin puutavarakuljetuksiin.


title: Kapteeni Keltaparta

text: Kapteeni Keltaparta ("Yellowbeard") on komediafilmi vuodelta 1983. Sen käsikirjoitti Monty Pythonin Graham Chapman yhdessä David Sherlockin kanssa ja ohjauksesta vastasi Mel Damski. Pääosia näyttelevät Peter Boyle, Monty Pythonin jäsenet Graham Chapham, Eric Idle ja John Cleese, sekä Marty Feldman viimeisessä roolissaan.


title: Kapteeni Keltaparta

text: Merirosvokapteeni Keltaparta (Chapman) onnistuu suorittamaan koko 20-vuotisen, veropetoksesta saamansa vankeustuomion huolimatta raskaista vuosista, jotka hän vietti terrorisoiden valtameriä. Koska hän ei ole paljastanut valtavan aarteensa sijaintia, kasvattaa Kuninkaallinen laivasto hänen vankeuttaan 140 vuodella toivoen salaa, että hän pakenisi etsimään aarrettaan.


title: Kapteeni Keltaparta

text:
Keltaparta pääseekin pakenemaan ja lähtee aarteenetsintään poikansa Danin (jonka isästä ei ole ihan täyttä varmuutta), Danista huolta pitäneen lordi Lambournin (Cook) ja tämän ystävän tohtori Gilpinin (Hordern) kanssa. Valitettavasti aarteen perässä ovat myös Keltaparran entinen, petollinen puosu Moon (Boyle) apurinsa Gilbertin (Feldman) kanssa sekä Kuninkaallisen laivaston komentaja Clement (Idle) apunaan kuuro Pew (Cleese) ja Danin äiti Betty (Kahn)...
"Video-oppaassa" vuodelta 1994 Asko Alanen kuvasi elokuvaa ”tyrmistyttävän epähauskaksi” huolimatta nimekkäistä näyttelijöistä. Hän antoi elokuvalle tähtien sijasta pommin, mikä vastaa sanallista arviota ”täysin epäonnistunut tekele”.


title: Varova

text: Varova Oy on suomalainen huolinta- ja kuljetusliike, joka palvelee ulkomaankauppaa harjoittavia vienti- ja tuontiyrityksiä. Varova Oy tarjoaa maantiekuljetuksia, merirahtia, lentorahtia ja huolintaa, sekä transitokuljetuksia Venäjälle. Varova työllistää noin 145 henkilöä ja sillä on viisi toimistoa Suomessa.


title: Varova

text: Varova Oy perustettiin vuonna 1948. Leevi K. Laitinen lunasti Varovan osakekannan perheelleen 1960-luvun alussa. Siitä saakka Varova on ollut yksityinen perheyritys. Varovan kansainvälinen liikenne laajeni voimakkaasti 1980–1990-luvuilla, jolloin myös Kaukoidän kuljetukset ja lentorahti tulivat osaksi yhtiön liiketoimintaa. Nykyään Varova Oy on yksi suurimmista suomalaisomistuksessa olevista alan yrityksistä.


title: Varova

text: Syksyllä 2014 Varova aloitti YT-neuvottelut, joiden päätteeksi päädyttiin irtisanomisiin ja lomautuksiin.


title: Vincenzo Maenza

text: Vincenzo Maenza (s. 2. toukokuuta 1962) on italialainen, kreikkalais-roomalainen painin kaksinkertainen olympiavoittaja.


title: Vincenzo Maenza

text: Maenza voitti olympiakultaa kevyimmässä eli 48 kilon painoluokassa Los Angelesin 1984 ja Soulin 1988 kisoissa. Vuonna 1987 hän voitti MM-kultaa Clermont-Ferrandissa ja EM-kultaa Tampereella.


title: Lod

text: Lod ( "al-Ludd", kreikka/latina: Lydda, tiberian heprea לֹד Lōḏ) on kaupunki Keski-Israelin hallintoalueella Israelissa. Kaupungin asukasluku oli vuoden 2016 lopulla 73 608.


title: Lod

text: Lodin kaupunki on hyvin vanha ja se mainitaan jo Raamatussa nimellä Lydda useita kertoja. Lodissa asui 500-luvulta eaa. aina vuoteen 70 asti paljon juutalaisia tutkijoita ja kauppiaita. Sen asema tutkijoiden ja kauppamiesten kaupunkina päättyi vuonna 70 roomalaisten valtaukseen. 200-luvulla roomalaiset antoivat kaupungille uuden nimen Diospolis. Vuonna 303 kuollut kristitty marttyyri Pyhä Yrjö haudattiin kaupunkiin. Lod siirtyi 700-luvulla arabien hallintaan. Ristiretkeläiset onnistuivat valloittamaan kaupungin, jota he kutsuivat nimellä St. Jorge de Lidde, itselleen vuonna 1099, mutta menettivät sen jälleen 1191.


title: Lod

text: Yhdistyneiden kansakuntien vuonna 1947 tekemässä päätöslauselmassa Israelin ja Palestiinalaisvaltion jaosta Lod olisi jäänyt Palestiinalaisvaltion puolelle. Kun arabivaltiot kuitenkin hylkäsivät päätöslauselman, päätti Jordania valloittaa kaupungin itselleen. Jordanian valtakausi kesti kuitenkin alle vuoden, sillä Israelin armeija hyökkäsi ja valloitti kaupungin itselleen 12. heinäkuuta 1948. Tästä alkaen kaupunki on ollut osa Israelia.


title: Lod

text: Lod on Israelin valloituksen jälkeen uudelleenasutettu juutalaisilla. Kaupungissa on kuitenkin edelleen arabivähemmistö.


title: Lod

text: Lod on tärkeä liikenteen solmukohta Israelissa. Kaupungin lähellä sijaitsee Israelin tärkein lentoasema, Ben Gurionin kansainvälinen lentoasema, joka aiemmin tunnettiin Lodin lentoasemana. Se työllistää suuren osan kaupungin asukkaista joko suorasti tai epäsuorasti. Lentoaseman ohella kaupungissa on merkittäviä juna- ja autoliikenteen solmukohtia.


title: Lod

text: Lodin asukasluku vuoden 2016 lopussa oli 73 608. Noin 28 % Lodin väestöstä koostuu arabeista.


title: Evert Porila

text: Evert Martialis Porila (sukunimi vuoteen 1907 Grönfors; 30. kesäkuuta 1887 Yli-Porila, Sääksmäki – 18. huhtikuuta 1941) oli suomalainen kuvanveistäjä. Porila on veistänyt muun muassa useita sankaripatsaita.


title: Evert Porila

text: Porilan vanhemmat olivat maanviljelijä August Grönfors ja Vilhelmiina Yli-Porila. Porila oli ensin Emil Wikströmin opissa 1905–1907 ja sitten hän opiskeli Suomen Taideyhdistyksen piirustuskoulussa 1907–1909 sekä Berliinissä 1911. Porilan töitä oli esitteillä ensimmäisen kerran vuonna 1909.


title: Pasquale Passarelli

text: Pasquale Passarelli (s. 14. maaliskuuta 1957 Gambatesa, Campobasso, Italia) on saksalainen kreikkalais-roomalaisen tyylin painija ja olympiavoittaja.


title: Pasquale Passarelli

text: Italialaissyntyinen Passarelli paini arvokisamitaleille jo 1970-luvun lopulla, mutta hänen ensimmäinen huippuvuotensa oli 1981, jolloin hän voitti 57 kilon painoluokassa sekä MM-kultaa Oslossa että EM-kultaa Göteborgissa. Parin mitalittoman vuoden jälkeen hän sai vuonna 1984 EM-hopeaa ja painiuransa päätteeksi olympiakultaa Los Angelesin kisoissa. Hänen veljensä Claudio Passarelli voitti painin MM-kultaa Martignyssa 1989 ja osallistui olympiakisoihin kahdesti.


title: Keski-Israelin hallintoalue

text: Keski-Israelin hallintoalue () on yksi Israelin kuudesta hallintoalueesta. Hallintoalueen pääkaupunki on Ramla, suurin kaupunki on Rishon LeZion. Center Districtin asukasluku vuonna 2005 oli 1 613 700. Israelin tilastokeskuksen mukaan asukkaista 88 % on juutalaisia, 8 % arabeja ja 4 % luokittelemattomia (suurin osa on venäläisiä joilla on juutalaisia sukujuuria).


title: Argentiinan Grand Prix 1980

text: Argentiinan Grand Prix 1980 oli Formula 1 -kauden 1980 ensimmäinen MM-osakilpailu. Kilpailu ajettiin Buenos Airesissa 13. tammikuuta 1980 Autódromo Oscar Alfredo Gálvezin radalla. Suomen Keke Rosberg nousi kilpailun jälkeen uransa ensimmäistä kertaa palkintokorokkeelle. Hän nousi lähtöruudusta 21 jokseenkin kilpailukyvyttömällä Fittipaldi-teamin ajokilla kohti kärkeä lähinnä muiden epäonnesta hyötyen.


title: Kelloselän koulu

text: Kelloselän koulu oli kaksiopettajainen koulu Sallan kunnassa, Kelloselän kylässä. Koulu oli perustettu vuonna 1926 ja se oli yksi Sallan kunnan vanhimpia kouluja. Koulussa käytiin peruskoulun luokkia 1.–6. Koulun oppilasmäärä viimeisenä toimintavuonna oli 28. Koulu lakkautettiin vuonna 2014.


title: Kelloselän koulu

text: Kelloselän koulu on perustettu vuonna 1926. Kelloselän koulu on historiansa aikana vaihtanut nimeä usein. Neljä ensimmäistä vuotta vuoteen 1930 koulu kantoi nimeä Kello–Aatsinki, koska läheisen Aatsingin kylän lapset saivat myös koulussa opetusta. Sitten nimenä vuoroin ovat olleet Kelloselkä (1930–35, 1937–47 ja 1956–) ja Kello (1935–37 ja 1947–1956), jota nimeä SVT:n mukaan koulu kantoi myös koulun aloitusvuonna. Kun Oulun seudulla Haukiputaan Kellon kylässä oli samanniminen koulu, on sekaannusten välttämiseksi vuodesta 1956 koulun nimenä ollut Kelloselkä.


title: Kelloselän koulu

text: Koulu toimi aluksi Pekkalan pirtissä josta siirryttiin uuteen koulurakennukseen 1930-luvun alussa. Tämä komea hirsinen koulurakennus tuhoutui kuitenkin Talvisodassa. Välirauhan aikana koulu toimi parakkirakennuksessa. Sotien jälkeen koulu toimi Armas Usvalalta vuokratuissa tiloissa, kunnes 1947 saatiin uusi koulurakennus poltetun koulun tilalle. Koulu muuttui kolmeopettajaiseksi 1950. Lisätilaa tarvittiin ja uusi koulurakennus otettiin käyttöön 1960. Vanhaa ja uutta koulurakennusta on saneerattu jälkeenpäin useaan otteeseen. Kelloselän koulupiiriin liitettiin 1970-luvulla Vaadinselän ja Tuohikylän koulujen oppilaat.


title: Live (Alice in Chains)

text:
Live on grunge-yhtye Alice in Chainsin livealbumi, joka julkaistiin 5. joulukuuta 2000 levy-yhtiöstä Columbia Records. Se on yhtyeen ainoa live-albumi akustisen albumin "Unplugged" kanssa. Kaikki muut albumin kappaleet on julkaistu yhtyeen aikaisemmilla albumeilla, paitsi "Queen of the Rodeo", vaikkakin koko konsertti oli julkaistu jo aikaisemmin kokoelmaboksilla "Music Bank".
Tuotanto


title: Pilvisalama

text: Pilvisalama on salamapurkaus, jossa neutraloituvat varausalueet ovat kokonaan pilven sisällä. Ne voivat olla joko saman konvektiosolun sisällä (pilvessä) tai eri soluissa. Tällöin voidaan puhua vastaavasti pilvensisäisestä tai pilvienvälisestä salamasta. Yleensä ilmiö syntyy pilven keskiosan negatiivisen ja yläosan positiivisen varauskeskuksen välisestä purkauksesta, jossa varausalueet neutraloituvat.


title: Pilvisalama

text: Tavallisesti koko kanava on pilven sisällä, jolloin välähdys nähdään vain epämääräisenä pilven valaistumisena. Pilvisalamoita esiintyy yleensä maasalamoita enemmän. Tropiikissa niiden osuus on suhteellisesti suurempi kuin korkeammilla leveysasteilla. Pilvisalama alkaa useimmiten positiivisen varauskeskuksen alapuolelta "huiskupurkauksena", joka vastaa maasalaman esisalamaa. Kanavan varaus neutraloituu useina peräkkäisinä paluupurkauksina eli rekyylipurkauksina (pilvisalaman K-purkauksina). Kanavan päät haaroittuvat voimakkaasti.


title: Euran Pallo

text: Euran Pallo (virallinen lyhenne EuPa) on euralainen vuonna 1954 perustettu jalkapalloseura, jonka miesten edustusjoukkue pelaa Suomen 5. korkeimmalla sarjatasolla Länsi-Suomen Nelosessa. Se on kuitenkin pelannut yhteensä 11 kautta Suomen kolmanneksi korkeimmalla sarjatasolla eli Kakkosessa. Viimeksi se pelasi Kakkosessa kaudella 2004. Vuonna 2002 Euran Pallo valittiin Satakunnan parhaaksi jalkapalloseuraksi. Kun vuonna 1954 perustettiin Euran pallo, Euran Raikun, euralaisen urheiluseuran, jalkapallojaosto lopetettiin.


title: Euran Pallo

text: EuPa pelaa kotiottelunsa urheilukeskuksessa sijaitsevalla Euran Wembleyllä, jonka katsojakapasiteetti on noin 350 henkeä. Wembleyn katsojaennätys on 1452, joka tehtiin Suomen Cupin 7. kierroksen ottelussa EuPa-RoPS vuonna 1989. Vaihtoehtoisesti voidaan pelata Euran urheilukentällä, jonka katsomoon mahtuu noin 300 henkeä tai "Wembleyn" vieressä olevalla tekonurmikentällä, OP-Areenalla.


title: Euran Pallo

text: Tunnetuimmat EuPaa edustaneet pelaajat ovat seuran oma kasvatti, Suomen maajoukkueessakin esiintynyt Ari Valvee sekä Valioliigassa pelannut Jamaikan maajoukkuepelaaja Micah Hyde.


title: Euran Pallo

text: EuPa selviytyi vuonna 1989 Suomen Cupin seitsemännelle kierrokselle. Tämä varmisti Kansallis-Cupin "pikkufinaalipaikan". Pikkufinaali pelattiin Helsingin Olympiastadionilla. Euran Pallo on ensimmäinen maalaisseura, jolle on myönnetty Nuori-Suomi Sinetti.


title: Euran Pallo

text: Sarjatasolla seuran menestyksekkäin kausi oli 1995, jolloin EuPa sijoittui II divisoonan länsilohkossa toiseksi. I divisioonan karsinnoissa vastustajaksi tuli nykyään Veikkausliigassa pelaava FC Honka. Ensimmäinen osaottelu Espoossa päättyi numeroihin 1-1. Myös toinen ottelu Eurassa päättyi tasan, tällä kertaa 2-2 jatkoajan jälkeen ja näin FC Honka nousi I divisioonaan vierasmaalisäännön perusteella.


title: Hurley International

text: Hurley International on vaatetusalan yritys joka sijaitsee Costa Mesassa, Yhdysvaltain Kalifornian osavaltiossa. Yrityksen perusti Bob Hurley. Yritys korostaa tuotteita rullaluisteluun, surffaukseen, musiikkiin ja hauskanpitoon.


title: Hurley International

text: 2. maaliskuuta 2002 Hurley International myytiin Nikelle.


title: Hurley International

text: Mike Escamilla


title: Hurley International

text: Carey Hart, Ivan Tedesco, Dan Ratliff, Jake Sumney


title: Hurley International

text: David Carrier-Porcheron, Megs Pischke, Brendan Farrell, Jeaux Hall


title: Hurley International

text: Bob Burnquist, Cara-Beth Burnside, Andre Genovesi, Nilton Ferreira Neves, Diego Bucchieri, Kris Markovich, Paul Otvos, James Atkin, Morgan McDole, ja Og de Souza.


title: Ben Gurionin kansainvälinen lentoasema

text: Ben Gurionin kansainvälinen lentoasema (, "Namal Te'ūfa Ben Gūryōn", , "maṭār Ben Ghuryon ad-dawlī") on Israelin suurin kansainvälinen lentoasema. Lentoasema sijaitsee lähellä Lodin kaupunkia 15 kilometriä Tel Avivista kaakkoon ja 58 kilometriä Jerusalemista luoteeseen. Lentoaseman nimi oli vuodesta 1948 vuoteen 1973 Lyddan lentoasema kunnes se muutettiin Israelin ensimmäisen pääministerin, David Ben-Gurionin, kunniaksi nykyiselle nimelle.


title: Hideaway (Sailorin albumi)

text: Hideaway on Sailor-yhtyeen viides studioalbumi, ja se julkaistiin syyskuussa 1978. Phil Pickett ei ollut edellisellä "Checkpoint" albumilla, koska musiikilliset erimielisyydet olivat ylitsepääsemättömiä. Pickettin uudelleen palaaminen yhtyeeseen antoi uutta potkua musiikillisesti, mutta se loppujen lopuksi jäi vaisuksi albumin menestyksen kannalta. Kajanus toimi levyn tuottajana. Orkesterisovituksen teki Simon Jeffes (The Penguin Cafe Orchestra). Muut laulu- ja musiikkisovitukset on Sailor-yhtye tehnyt itse. Kappale "Stay the Night" oli hittilistoilla Tanskassa. Ruotsissa albumi oli #29. Länsi-Saksassa single "Give Me Shakespeare" oli korkeimmillaan #21 ja myös Itävallassa 4 viikkoa TOP 30:ssä ja korkeimmillaan #21 . Kappale "Stay the Night" ei soveltunut nuorelle tv-yleisölle, joten kappaletta oli muutettu tv-esiintymisen takia "Stay a While" -muotoon. Yhtyeelle tuli yllätyksenä, ettei levyä julkaistu muualla kuin Hollannissa. Albumi oli alkuperäisjäsenten viimeinen yhteinen julkaisu ennen comebackiä 1990. Julkaistu LP-levynä ja C-kasettina, 1978 (EPC 83249). Uudelleen julkaisu CD-levynä 2001 / Sony Music (ESCA-7855).


title: Rannevaltimo

text: Rannevaltimo eli värttinävaltimo (lat. arteria radialis) on paksuseinäinen valtimoverisuoni, joka kuljettaa verta sydämestä käteen. Se kulkee käsivarressa kyynärtaipeesta peukalon puolelle ranteeseen. Valtimo kuljettaa happea ja ravintoaineita veren mukana käden kudoksille. Kädessä tätä tehtävää hoitavat rannevaltimo ja kyynärvaltimo.


title: Rannevaltimo

text: Rannevaltimo kulkee lähellä ihon pintaa, ja siitä on helppo koettaa potilaan pulssia. Toisaalta se on arka onnettomuuksille.


title: Rannevaltimo

text: Sydämen sepelvaltimoiden pallolaajennus voidaan tehdä rannevaltimon kautta. Suonta voidaan käyttää muussakin sydänkirurgiassa.


title: Sinikka Kukkonen

text: Sinikka Maire Kukkonen (s. 1. elokuuta 1947 Tervo) on suomalainen suunnistuksen ja hiihtosuunnistuksen maailmanmestari.


title: Sinikka Kukkonen

text: Kesäisessä suunnistuksessa Sinikka Kukkonen oli mukana viisissä 1970-luvulla järjestetyissä MM-kisoissa. Hänen paras sijoituksensa henkilökohtaisella matkalla oli seitsemäs Aviemoren 1976 kisoissa, mutta viesteistä hän sai kahdesti mitalin. Vielä Friedrichrodan 1970 kisoissa Suomi jäi viestissä neljänneksi, vaikka keskimmäisen osuuden suunnistanut Kukkonen tulikin toisena vaihtoon. Stare Splavyssa 1972 Kukkonen jätti avausosuudella Ruotsin puoli minuuttia taakseen, ja kun Pirjo Seppä ja Liisa Veijalainen olivat suorittaneet oman osuutensa, oli Suomi maalissa ensimmäisenä 10 sekuntia ennen Ruotsia. Viborgin 1974 kisoissa Kukkonen jäi avausosuudella kärjestä yli 15 minuuttia ja tuli vaihtoon vasta yhdeksäntenä. Lopputuloksissa Suomi oli viides. Aviemoressa 1976 Kukkonen suunnisti viestin keskimmäisen osuuden ja sai hopeaa Outi Borgenströmin ja Liisa Veijalaisen kanssa Ruotsin oltua kisassa 19 sekuntia Suomea nopeampi. Kongsbergissa 1978 Kukkonen oli henkilökohtaisella matkalla 22:s, eikä häntä valittu enää viestiin.


title: Sinikka Kukkonen

text: Sinikka Kukkonen menestyi myös hiihtosuunnistajana. Lajin ensimmäisissä epävirallisissa MM-kisoissa Velingradissa 1972 Kukkonen voitti henkilökohtaisen kilpailun ja joukkuekilpailun. Seuraavana vuonna Sundsvallissa hän jäi 11:nneksi, mutta joukkuekilpailussa Suomi oli toinen. Hiihtosuunnistuksen ensimmäiset viralliset MM-kisat järjestettiin Hyvinkäällä 1975, ja Kukkosesta tuli siellä kaksinkertainen kultamitalisti. Henkilökohtaisessa, 13,8 kilometriä pitkässä mutta vain neljä rastia sisältäneessä kisassa Kukkonen voitti Ruotsin Agneta Månssonin 47 sekunnilla. Viestissä Raili Sallinen, Aila Flöjt ja Kukkonen voittivat kultaa 8 minuutin ja 57 sekunnin erolla Ruotsiin. Seuraavissa kisoissa Velingradissa 1977 Kukkonen saavutti henkilökohtaisen pronssin, ja viesti päättyi Suomen voittoon sekunnilleen samalla erolla hopeajoukkueeseen kuin kaksi vuotta aiemmin. Avestan 1980 kisoissa Kukkonen jäi henkilökohtaisella matkalla neljänneksi, mutta viestissä hän oli jo kolmatta kertaa kultamitalijoukkueen ankkurina. Arvokisaura päättyi 34–vuotiaana Itävallan Aigenissa 1982 viestin hopeamitaliin, jota oli hankkimassa myös Sinikka Kukkosen pikkusisko Sirpa Kukkonen.


title: Sinikka Kukkonen

text: Sinikka Kukkonen edusti kotimaassa Pielaveden Sampoa, Juvan Urheilijoita ja Lahden Suunnistajat –37:ää ja saavutti molemmat lajit yhteen laskien 14 henkilökohtaista ja viisi viestin Suomen mestaruutta. Jukolan viestin yhteydessä suunnistetun Venlojen juoksun Kukkonen voitti 1971 ja 1973 ja voitti jälkimmäisenä vuonna toiseksi sijoittuneen Liisa Veijalaisen ennätyksellisellä 9 minuutin ja 13 sekunnin erolla.


title: Iin kirjasto

text: Iin kirjasto on Iin kunnankirjasto. Kirjastorakennus on valmistunut vuonna 1985. Samassa rakennuksessa järjestetään myös muun muassa taidenäyttelyitä. Iin kirjasto kuuluu Oulun ympäristökuntien muodostamaan OUTI-kirjastot-kirjastojärjestelmän. Iin kirjastossa on lasten- ja aikuistenosasto, käsikirjasto, lehtisali sekä kaksipaikkainen tutkijanhuone. Musiikinkuuntelijoille sekä lasten saduille on omat tilansa. Kirjaston hyötypinta-ala on 480 neliömetriä.


title: Iin kirjasto

text: Iin kirjaston perustamispäätös tehtiin 2. joulukuuta 1859 ja kirjasto aloitti toimintansa 22. tammikuuta 1860. Kirjasto sijaitsi Iin pappilassa. Kirjastonhoitajina toimivat kirkkoherra ja siltavouti. Rahaa uusiin kirjoihin kerättiin erilaisista arpajaisista ja keräyksistä. Iin kirjasto on historiansa aikana sijainnut useissa paikoissa, muun muassa suojeluskunnan talossa (myöhemmin maamieseurantalo) sekä kunnantalolla. Lähes jokaiseen kunnan kouluun perustettiin oma oppilaskirjasto, jotka yleensä muodostettiin omaksi sivukirjastoksi. Ensimmäinen varsinainen sivukirjasto perustettiin vuonna 1895 Olhavan koululle.


title: Iin kirjasto

text: Nykyään Iin kirjastolla on vain yksi sivukirjasto Kuivaniemen kunnantalolla. Haja-asutusalueiden kirjastopalvelut hoitaa kirjastoauto Akseli, joka on yhteiskäytössä Yli-Iin ja Simon kuntien kanssa.


title: Ahtium

text: Ahtium Oyj (vuoteen 2017 Talvivaaran Kaivososakeyhtiö Oyj ) on suomalainen pörssiyhtiö, joka harjoitti aiemmin kaivostoimintaa Sotkamossa, Kainuussa sijaitsevassa Talvivaaran kaivoksessa. Talvivaara-konsernin jouduttua vakaviin talousvaikeuksiin kaivostoiminta myytiin Terrafamelle vuonna 2015.


title: Ahtium

text: Ahtium ilmoitti 6.3.2018 hakeutuvansa konkurssiin. Yhtiö oli vuodesta 2013 lähtien yrityssaneerauksessa; saneerausohjelma vahvistettiin vuonna 2017. Loppuvaiheessa yhtiöllä ei enää ollut liiketoimintaa eikä myöskään mitään tekemistä Talvivaaran kaivoksen kanssa. Ahtium suunnitteli uutta liiketoimintaa koskien lehmänlannasta tehtäviä tuotteita ja romumetallien sulatusuuneja. Uuden liiketoiminnan käynnistäminen, hankkiminen ja rahoitus osoittautui kuitenkin mahdottomaksi.


title: Ahtium

text: Talvivaaran malmiesiintymä on alun perin löytynyt Geologian tutkimuskeskuksen tutkimuksissa vuonna 1977. Tällöin esiintymä havaittiin suureksi, mutta verrattain heikkolaatuiseksi. Tämän vuoksi sen hyödyntäminen ei ollut kannattavaa perinteisillä rikastusmenetelmillä. Hyödyntämisen aloitus vaati bioliuotusmenetelmän kehittymistä maailmalla, esimerkiksi Chilessä.


title: Ahtium

text: Esiintymän kaivosoikeudet jäivät Outokumpu Oyj:n haltuun. Tämä myi ne vuonna 2003 entiselle työntekijälleen Pekka Perälle euron hinnalla. Perä tosin osti kolikon takaisin ja maksoi siitä kaksi euroa. Kaupassa Outokumpu sai myös option ostaa kaivoksen valmistuttua 20 % Talvivaara Sotkamo Oy:stä yhden euron hinnalla sekä 5 % Talvivaaran kaivososakeyhtiön osakkeista annissa 20 % alennuksella. Outokumpu hyödynsi optionsa 2007. Vuonna 2011 Outokumpu myi koko omistuksensa Talvivaaran Kaivososakeyhtiöstä Solidiumille 60 miljoonaa euron hintaan ja 4 % Talvivaara Sotkamo Oy:stä Talvivaaran Kaivososakeyhtiölle 60 miljoonan euron hintaan. Lopusta 16% Talvivaara Sotkamo Oy:n omistuksesta tehtiin optiosopimus Talvivaaraa kaivososakeyhtiö kanssa, mutta kaupat eivät kuitenkaan toteutuneet.


title: Ahtium

text: Kaivos aloitti toimintansa 1. lokakuuta 2008. Ensimmäinen nikkeli–kobolttisakkakuorma lähetettiin kaivokselta 19. helmikuuta 2009 Harjavaltaan Norilsk Nickelin jalostamolle.


title: Ahtium

text: Kaivoksen rakentaminen maksoi vuosina 2007 ja 2008 yhteensä noin 560 miljoonaa euroa.


title: Ahtium

text: Talvivaara-konserni koostui kahdesta yhtiöstä. Konsernin emoyhtiö oli "Talvivaaran Kaivososakeyhtiö Oyj" (loppuaikana nimellä "Ahtium Oyj"). Se oli pörssiyhtiö, joka vastasi kaivostoiminnan rahoituksesta. Varsinaista kaivostoimintaa operoi pörssiyhtiön tytäryhtiö "Talvivaara Sotkamo Oy". Pörssiyhtiö omisti siitä 84 %.


title: Ahtium

text: Talvivaaran Kaivososakeyhtiö ("Talvivaara Minin Company plc") listautui Lontoon pörssiin vuonna 2007. Se keräsi kansainvälisiltä sijoittajilta yli kolmesataa miljoonaa euroa. Toukokuussa 2009 Talvivaaran Kaivososakeyhtiö Oyj listattiin myös Helsingin pörssiin.


title: Ahtium

text: Listaus Lontoon pörssissä loppui 2014 yhtiön jouduttua saneeraukseen. Helsingin pörssissä noteeraus keskeytettiin marraskuussa 2014, eikä noteerausta enää käynnistetty uudelleen.


title: Ahtium

text: Osakekurssi saavutti huippunsa 7,41 euroa alkuvuonna 2011. Vuonna 2013 kurssi romahti alimmillaan 0,019 euroon. Helsingin pörssissä osakkeen viimeiseksi noteeraukseksi jäi 0,0303 euroa marraskuussa 2014. Listauksen päätyttyä osakkeilla käytiin jonkin verran kauppaa pörssin ulkopuolella. Kurssi oli niin alhainen, että myyjä saattoi joutua myyntikulut huomioiden jopa maksamaan siitä, että pääsi osakkeistaan eroon. Sijoittajat pyrkivät osakkeista eroon voidakseen realisoida luovutustappion verovähennystä varten.


title: Ahtium

text: Talvivaaran toimitusjohtajana on toiminut Pekka Perä. Osan vuotta 2012 toimitusjohtajana toimi Harri Natunen, joka kuitenkin väistyi tehtävästä Pekka Perän palattua toimitusjohtajaksi kaivosalueella sattuneen ympäristövahingon jälkeen.


title: Ahtium

text: Talvivaaran suurin osakkeenomistaja (7,6 %) oli kesällä 2017 Suomen valtio omistajayhtiönsä Solidiumin kautta. Suurin henkilöomistaja oli Pekka Perä (1,8 %). Suomen valtio on Solidiumin kautta menettänyt Talvivaaran arvonlaskuna huomattavan summan.


title: Ahtium

text: Toimitusjohtaja Pekka Perä on saanut Talvivaarasta 25 000 euroa kuukausipalkkaa. Kaivoksen konkurssin jälkeen Pekka Perä on tienannut 800 000 euroa ja hallitukselle on maksettu 800 000 euroa. Juristien palkkioita ei ole kerrottu.


title: Ahtium

text: Talvivaara-konserni kohtasi monenlaisia tuotanto-, ympäristö- ja talousvaikeuksia erityisesti vuosina 2012–2013. Ongelmat kärjistyivät vuonna 2013.


title: Ahtium

text: Talvivaaran tulos oli jatkuvasti tappiollinen vuosina 2009–2013. Tästä ja tytäryhtiö Talvivaara Sotkamon konkurssista johtuen osakekohtainen oma pääoma laski negatiiviseksi 2013. Tappioiksi vuonna 2013 kirjattiin 700 miljoonaa euroa.


title: Ahtium

text: Sekä emoyhtiö että operatiivinen yhtiö joutuivat yrityssaneeraukseen loppuvuodesta 2013. Operatiivinen yhtiö hakeutui konkurssiin 6. marraskuuta 2014.


title: Ahtium

text: Talvivaaran vuoden 2016 tilinpäätöksen mukaan sen koko toiminnan ajalta kertyneet tappiot olivat yhteensä 1,3 miljardia euroa. Yhtiöllä oli omaisuutta 4 miljoonan euron edestä ja velkaa 535 miljoonaa euroa.


title: Ahtium

text: Talvivaara-konserni joutui yrityssaneerausmenettelyyn vuoden 2013 lopussa. Menettely koski sekä pörssiyhtiötä "Talvivaaran Kaivososakeyhtiö Oyj" että operatiivista yhtiötä "Talvivaara Sotkamo Oy".


title: Ahtium

text: Selvitysmies Pekka Jaatisen mukaan Talvivaaran olisi pitänyt hakeutua yrityssaneeraukseen aikaisemmin. Selvittäjän mukaan yhtiöt olivat kärsineet useista ongelmista: Biokasaliuotuksen toimivuudesta ei ollut riittävää kokemusta ja näyttöä. Rahoituksesta ei ollut täyttä varmuutta ja nikkelin hinta oli alhainen. Lisäksi kaivosalueella oli huomattavasti liikaa vettä. Myös ympäristö- ja vesilupiin liittyi epävarmuutta.


title: Ahtium

text: Nyrstar myönsi 1.4.2014 yrityssaneerauksen tukemiseksi Talvivaaralle enintään 20 miljoonan euron lainan, joka on nostettavissa sinkkitoimitusten suhteessa. Nyrstar myös lupautui ostamaan Talvivaaralta sinkkiä 80 000 tonnia markkinahintaan yritysten voimassa olevasta sopimuksesta poiketen, jos Talvivaara onnistuu pääsemään molempia osapuolia tyydyttävään rahoitusratkaisuun. Selvittäjä arvioi selvitysten valmistuttua Talvivaaran 14.4.2014 annetussa tiedotteessa, että toteuttamiskelpoinen saneerausohjelma on laadittavissa, mikäli menettelynaikainen rahoitus sekä pitkän tähtäimen rahoitusratkaisu saavutetaan.


title: Ahtium

text: Saneerausohjelmaehdotukset toimitettiin Espoon käräjäoikeudelle syksyllä 2014. Selvittäjä arvioi, että tytäryhtiön liiketoiminta olisi elinkelpoista ja kaivostoiminta oli mahdollista saada kannattavaksi. Bioliuotustekniikan käyttö oli onnistunut ja nikkelin hinta noussut. Lupa-asioissa oli edistytty ja lyhyen aikavälin rahoituksestakin oli onnistuttu neuvottelemaan. Yhtiön tulevaisuuden kannalta keskeisellä sijalla olivat metallien riittävän tuotantomäärien saavuttaminen ja tuotantokustannusten pysyminen riittävän alhaisina suhteessa metallien myynnistä saatavaan hintaan. Sen sijaan uuden rahoituksen saamisen selvittäjä katsoi ongelmalliseksi.


title: Ahtium

text: Selvittäjä ehdotti ratkaisuksi ns. realisaatiosaneerausta kahdeksan vuoden saneerausohjelmalla. Siinä Talvivaara Sotkamo Oy myytäisiin perustettavalle uudelle yhtiölle. Myynnistä saadut varat käytettäisiin velkojen maksuun. Saneerauksessa otettaisiin huomioon yhteensä noin 480 miljoonan euron edestä emoyhtiön saneerausvelkoja, joita leikattaisiin 97 prosenttia eli velkojille maksettaisiin myöhemmin kolme prosenttia. Tytäryhtiön saneerausvelkoja leikattaisiin 99 prosenttia. Nyrstarin 232 miljoonan euron saatava on etumaksua sinkkitoimituksista, ei rahavelkaa. Nyrstarin saatavaa ei olisi katsottu yrityssaneerauksessa saneerausvelaksi, eikä sitä saneerausohjelmaehdotuksen mukaan olisi leikattu. Nyrstarin saatava olisi siirtynyt uudelle perustettavalle yhtiölle. Yrityksellä olisi kahdeksan vuotta voimassa oleva lisäsuoritusvelvollisuus ja lisäsuorituksia voitaisiin maksaa velkojille niin paljon kuin saneerausvelkoja olisi leikattu. Selvittäjän mukaan velkakonversio eli velkakirjojen kääntö uusiksi yrityksen osakkeiksi olisi velkojalle riski. Tällainen velkakonversio ei toisi yritykselle uutta pääomaa, jota tarvittaisiin liiketoiminnan jatkamiseen. Osana yrityssaneerausta Talvivaara olisi tarvinnut uutta pääomaa 100-200 miljoonaa euroa.


title: Ahtium

text: Talvivaaralta vaadittu 850 000 euron yhteisösakko leikkautuisi mahdollisessa saneerausohjelmassa, jolloin se jäisi pääosin maksamatta. Yhteisösakosta voitaisiin leikata muiden saneerausvelkojen tavoin 99 prosenttia. Pohjois-Suomen aluehallintovirastolle on jätetty vahingonkorvausvaatimuksia yli 250, joista vain osassa on esitetty selkeä korvaussumma ja esitetyt korvaussummat ovat yhteensä yli seitsemän miljoonaa euroa. Vahingonkorvauksia voitaisiin leikata muiden saneerausvelkojen tavoin 99 prosenttia. YLEn haastattelemien oikeusoppineiden mukaan vahingonkorvausvastuu siirtyisi perustettavalle uudelle yhtiölle, jolta voitaisiin saada täydet vahingonkorvaukset.


title: Ahtium

text: Saneerausohjelmaehdotuksen hyväksymisen ehtona oli pitkän aikavälin rahoituksen varmistaminen. Pitkän aikavälin rahoitusratkaisu ei ollut varmistunut 30.9.2014 mennessä. Talvivaaralle jäi aikaa etsiä sitä 1.12.2014 asti. Toimitusjohtaja Perän mukaan edellytykset rahoitusneuvotteluille olivat hyvät ja saneerausohjelmaehdotuksen julkistamisen 30.9.2014 jälkeen on käsitys siitä, minkälaiseen taseeseen mahdolliset rahoittajat sijoittaisivat, minkä piti edesauttaa neuvotteluita.


title: Ahtium

text: Työ- ja elinkeinoministeriön tiedotteen mukaan valtio seurasi tarkasti Talvivaaran saneerausmenettelyn edistymistä ja yhtiön kokonaistilanteen kehittymistä. Valtio oli valmis osallistumaan Talvivaarah rahoittamiseen sillä edellytyksellä, että kaivostoimintaan mukaan tulisi uusi teollinen tai muu vakaa toimija, joka toisi toimintaan lisää osaamista, resursseja ja uskottavuutta. Lisäksi lähtökohtana oli ympäristöasioidan asianmukainen hoito ja uskottava liiketoimintasuunnitelma. Elinkeinoministeri Jan Vapaavuoren mukaan: ""Yhteiskunnan kokonaisintressin kannalta olisi toivottavaa että Talvivaara onnistuisi sopimaan yritysjärjestelystä ja hankkimaan rahoituksen, joka mahdollistaa kaivostoiminnan jatkamisen ympäristön kannalta kestävällä tavalla.""


title: Ahtium

text: Toimitusjohtaja Perän mukaan Nyrstar oli mukana hyvin aktiivisesti, että saadaan rahoitus hoidettua. Nyrstar kuitenkin ilmoitti, ettei se rahoittaisi Talvivaaraa 20 miljoonan euron lainaa ja 80 kilotonnin sinkkisopimusta enempää.


title: Ahtium

text: Yrityssaneerauksen aikana Talvivaara loi 190 615 000 uutta rahasto-osaketta, jotka muodostivat 9,09 % osakekannasta. Lisäksi Talvivaara vetäytyi Lontoon pörssistä.


title: Ahtium

text: Operatiivinen yhtiö "Talvivaara Sotkamo" hakeutui konkurssiin 6. marraskuuta 2014, koska yhtiön kassavarat loppuivat kesken. Kaupankäynti Talvivaaran osakkeella keskeytettiin samana päivänä ennen pörssin aukeamista. Kaivoksen tuotantoprosessia ei voitu lopettaa välittömästi ja siksi Suomen valtio otti kaivoksen heti haltuun ja varautui 50 miljoonan euron kuluihin, joilla oli tarkoitus vakauttaa kaivoksen toimintaa ympäristön kannalta.


title: Ahtium

text: Työ- ja elinkeinoministeri Jan Vapaavuori sekä valtion omistaman Solidiumin toimitusjohtaja toivoivat, että kaivokselle löytyisi jatkaja.


title: Ahtium

text: Konsernin emoyhtiö "Talvivaaran Kaivososakeyhtiö" jatkoi tuossa vaiheessa toimintaansa ja tarjosi palveluita kaivokselle. Emoyhtiö oli tytäryhtiön suurin velkoja ja sen saatavat edustavat tytäryhtiön veloista yli 60 prosenttia (1,4 miljardin euron kokonaisveloista 891 miljoonaa euroa). Muut suuret velkojat olivat Finnvera ja Nyrstar. Velkojat saivat päättää, kenelle konkurssipesän sisältämiä kaivosoikeuksia ja omaisuutta myytäisiin. Emoyhtiö Talvivaaran Kaivososakeyhtiö pyrki ostamaan kaivoksen konkurssipesältä, mutta se ei toteutunut. Tytäryhtiön konkurssin seurauksena Talvivaaran Kaivososakeyhtiö Oyj menetti määräysvaltansa Talvivaara Sotkamoon eikä Talvivaara Sotkamoa enää voitu käsitellä Talvivaara-konsernia taloudellisessa raportoinnissa.


title: Ahtium

text: 28. marraskuuta 2014 konkurssiasiamies esitti Espoon käräjäoikeudelle julkisselvitykseen siirtymistä. Espoon käräjäoikeus antoi Talvivaaran emoyhtiön täydennetyn saneerausohjelmaehdotuksen laatimiseen lisäaikaa 30. tammikuuta 2015 asti. Julkisselvittäjä Jari Salmisen mukaan kauppaneuvotteluja käytiin ostajakandidaattien kanssa.


title: Ahtium

text: Selvitysmies Jaatinen kertoi Talvivaaralle löytyneen rahoittajan viikolla 45 vuonna 2014. Tytäryhtiö Talvivaara Sotkamo ajautui kuitenkin konkurssiin juuri rahoittajan löytymisen jälkeen. Marraskuussa 2014 uutisoitiin, että neuvottelut olivat edenneet pitkälle ja kansainvälinen yhtiö oli ilmaissut valmiutensa sijoittaa ainakin 150 miljoonaa euroa uuteen perustettavaan yhtiöön. Kuviossa pörssiyhtiö Talvivaara olisi kerännyt uutta rahoitusta ja sijoittanut 50 miljoonaa euroa uuteen yhtiöön. Kansainvälinen yhtiö olisi sijoittanut loput kokonaisuudessaan 200 miljoonan euron rahoituksesta, jolloin pörssiyhtiö Talvivaara olisi omistanut 25 prosenttia uudesta yhtiöstä ja kansainvälinen yhtiö 75 prosenttia yhtiöstä. Jaatisen mukaan uusi investoija nimeäsi suurimpana osakkeenomistajana yhtiön johdon ja hallinnon, ja lisäksi se toisi omaa kaivosalan osaamistansa kaivostoimintaan.


title: Ahtium

text: 30.1.2015 Talvivaaran emoyhtiö sai lisäaikaa saneerausohjelmaehdotuksen laatimiseen 13.3.2015 asti. Konkurssipesä oli saanut kaivoksesta viisi ostotarjousta. Neuvotteluita kävi kolme ostajaehdokasta, joista kaksi ovat belgialainen Nyrstar ja ruotsalainen Boliden. Ostoa suunnitteli myös suomalainen selvitysryhmä, joka olisi perustanut uuden yhtiön Talvivaara Sotkamon konkurssipesän ostoon. Uuden yhtiön omistajiksi olisi tullut pörssiyhtiö Talvivaara ja todennäköisesti Suomen valtio.


title: Ahtium

text: Suomen valtio lupasi Talvivaaran konkurssipesälle 100 miljoonaa euroa ja sen lisäksi 97 miljoonaa euroa, joita käyttäisi valtion perustama uusi yhtiö Terrafame. 12. maaliskuuta 2015 Työ- ja elinkeinoministeriö tiedotti, että brittiläinen yritysjärjestelyihin erikoistunut sijoitusyhtiö Audley Capital Advisors LLP oli solminut ehdollisen kauppasopimuksen Talvivaara Sotkamo Oy:n konkurssipesän ostamisesta. Audley Capital Partners johtaisi konsortiota, johon kuuluisi useita toimijoita. Audley-konsortio omistaisi kaivoksesta 85 prosenttia ja valtio 15 prosenttia Terrafamen kautta. Kauppahinta julistettiin salaiseksi.


title: Ahtium

text: Terrafame osti Talvivaaran kaivoksen lopulta kesällä 2015 yhdellä eurolla.


title: Ahtium

text: Kaupan ehtojen tultua julkisiksi arvioitiin, että pörssiyhtiö Talvivaaraan ei jäisi liiketoimintaa ja ainoaksi vaihtoehdoksi jäisi pörssiyhtiön konkurssi. Tässä yhteydessä yhtiön noin 80 000 osakkeenomistajaa menettäisi sijoituksensa. Konkurssia ei kuitenkaan tullut heti.


title: Ahtium

text: Talvivaaran Kaivososakeyhtiö vältti konkurssin vielä kesäkuussa 2017. Tuolloin yhtiö oli yrityssaneerauksessa ilman liiketoimintaa. Yhtiö kaavaili lehmänlannasta tehtävien tuotteiden kaupallistamista ja romumetallien sulatusuunien energian käytön tehostamista. Yhtiö suunnitteli tuolloin myös uutta osakeantia.


title: Ahtium

text: Saneerausohjelman mukaan Talvivaaran tuli maksaa velkojaan alle 10 miljoonan euron edestä. Talvivaaran velkojiin kuuluvat Finnvera, Nordea, Danske Bank, OP ja Handelsbanken epäilivät jo vuonna 2017, että Talvivaara oli ilmeisen elinkelvoton yhtiö eikä sitä voitu saneerata liiketaloudellisesti kestävälle pohjalle.


title: Ahtium

text: Talvivaaran Kaivososakeyhtiö vaihtoi nimekseen "Ahtium Oyj" marraskuussa 2017.


title: Ahtium

text: Ahtiumin hallitus tiedotti 6.3.2018, että se oli päättänyt hakea yhtiön konkurssiin. Yhtiön uudet liiketoimintahankkeet eivät kyenneet tuottamaan riittävästi kassavirtaa kulujen kattamiseksi.


title: Ahtium

text: Kaivoksella sattuneet onnettomuudet ja päästöt läheisiin vesistöihin ovat synnyttäneet laajaa kritiikkiä kaivoksen aiheuttamista ympäristövahingoista. Useita Talvivaaran johtajia on epäilty ympäristön turmelemisesta, neljä johtajaa sai rikossyytteet törkeästä ympäristön turmelemisesta ja Talvivaaralta on vaadittu vahingonkorvauksia.


title: Ahtium

text: Talvivaaran kaivosta koskeva laaja ja monimutkainen ympäristörikosoikeudenkäynti alkoi Kainuun käräjäoikeudessa 3. elokuuta 2015. Ympäristöoikeuden emeritusprofessori Vesa Majamaan mukaan "viranomaiset eivät ole täysin ymmärtäneet Talvivaaran mittasuhteita".


title: Ahtium

text: Toukokuussa 2016 käräjäoikeuden päätöksen mukaan Talvivaara Sotkamo Oy tuomittiin menettämään valtiolle rikoksen tuottamana taloudellisena hyötynä 3,5 miljoona euroa. Yhtiölle määrättiin myös 300 000 euroon yhteisösakko. Käräjäoikeuden sakoiksi kertyi päiväsakkoina Pekka Perä 20 340 € (90 päiväsakkoa), Harri Natunen 7 740 € (60 päiväsakkoa) ja Lassi Lammassaari 6 540 € (60 päiväsakkoa). Lähiseudun asukkaat olivat tuomion lievyyteen pettyneitä.


title: Ahtium

text: Talvivaaran johtajia tuomittiin tiedottamisrikoksista Helsingin käräjäoikeudessa vuonna 2017. Oikeuden mukaan Talvivaara antoi totuudenvastaista tai harhaanjohtavaa tietoa odotettavissa olevasta nikkelin tuotannostaan ja viivytteli tuotantopäivityksen antamisessa vuosina 2012–2013. Toimitusjohtaja Pekka Perä sai ehdollista vankeutta ja sakkoa tiedottamisrikoksista. Entinen toimitusjohtaja Harri Natunen ja entinen rahoitusjohtaja Saila Miettinen-Lähde tuomittiin sakkoon kukin yhdestä tiedottamisrikoksesta. Kaivoksen entinen johtaja Lassi Lammassaari katsottiin syylliseksi viiteen sisäpiiritiedon väärinkäyttöön. Oikeuden mukaan hän hyödynsi osakekaupoissa tuotanto-ongelmiin liittyvää julkistamatonta tietoa. Pekka Perä sai 2018 syytteen törkeästä sisäpiiritiedon väärinkäytöstä liittyen vuoden 2013 kauppoihin.


title: Ahtium

text: Vuonna 2016 Kainuun käräjäoikeus asetti myös rikosnimikkeeksi myös ympäristön turmelemisen. Vuonna 2018 Rovaniemen hovioikeus muutti rikosnimikkeeksi törkeän ympäristön turmelemisen. Tuomiot saivat käräjäoikeudessa Perä, Lammassaari, Natunen ja osastopäällikkö Ville Heikkinen. Hovioikeuden pätöksessä Heikkisen tuomiot kumottiin. Pekka Perä on tyytymätön tuomioon perusteella, että kaivostoimintaa on harjoitettu ympäristöluvan mukaisesti. Hän on hakenut valituslupaa asiassa Korkeimmasta hallinto-oikeudesta. Lisäksi Itä-Suomen yliopiston professori Tapio Määttä on kiinnittänyt prosessissa huomiota Pohjois-Suomen aluehallintoviraston, Kainuun ELY-keskuksen ja jopa ympäristöministeriön eli viranomaisten mahdolliseen virheelliseen menettelyyn luvituksessa.


title: Lufengosaurus

text: Lufengosaurus (nimen merkitys: ”Lufengin lisko”) on sukupuuttoon kuollut prosauropodeihin kuuluva dinosaurussuku. Se kasvoi arviolta 9 metriä pitkäksi ja 1,7 tonnin painoiseksi. Suku voidaan jakaa kahteen lajiin, joista "Lufengosaurus magnus" oli noin kolmanneksen "L. huenei" -lajia suurempi sekä luustoltaan tukevampi. "L. magnus" saattaa kuitenkin olla vain suurempi "L. huenei" -yksilö, sillä se ei eroa "L. hueneista" tarpeeksi, että sitä voitaisiin pitää erillisenä lajina. "Lufengosaurus" eli varhaisjurakauden Hettange- tai Sinemurum-vaiheella nykyisessä Lounais-Kiinassa. Se oli pienipäinen kasvinsyöjädinosaurus, jonka leuoissa oli monta hammasta etäällä toisistaan. "Lufengosauruksen" kaula oli pidempi kuin prosauropodeilla yleensä. "Lufengosaurus" liikkui kahdella raajalla, ja sen takaraajat olivat eturaajoja pidemmät ja tukevammat.


title: Lufengosaurus

text: Ensimmäiset "Lufengosauruksen" fossiilit löydettiin vuonna 1941 Lufengin altaasta Yunnanin maakunnasta Kiinasta. "Lufengosaurus" oli ensimmäinen Kiinassa koottu ja esille laitettu dinosaurus. Nykyään eläimestä tunnetaan yli 30 yksilöä. "Lufengosauruksen" uskottiin aiemmin olevan sukua joko "Plateosaurukselle" tai "Yunnanosaurukselle", mutta se luokitellaan nykyään Massospondylidae-heimoon. "Lufengosauruksella" oli pitkät sormet ja isot peukalonkynnet. Peukalonkynnet toimivat puolustusaseena petoja vastaan, mutta lisäksi niillä saattoi tarttua puiden oksiin.


title: Lufengosaurus

text: Kiinassa vuonna 1958 "Lufengosaurus" oli ensimmäinen dinosaurus, joka esiintyi postimerkissä.


title: Adobe AIR

text: Adobe Integrated Runtime (AIR) on käyttöjärjestelmäriippumaton ajoympäristö (koodinimeltään Apollo), joka mahdollistaa vuorovaikutteisten internetsovellusten (RIA, rikkaat Internet-sovellukset) kehittämisen ja käyttämisen työpöytäsovelluksina. Käytettävissä olevat webtekniikat ovat Flash, Flex, HTML, JavaScript ja Ajax. Aiemmin näitä on voinut käyttää vain selaimen ja esimerkiksi Flash Playerin kautta mutta Adobe AIR mahdollistaa niiden käytön myös työpöytäsovelluksissa. Adobe AIR toimii siltana työpöydän ja internetin välillä. Adobe AIR -sovellukset toimivat myös ilman internetyhteyttä ja internetyhteydessä ollessaan sovellus voi ladata uusia päivityksiä helposti.


title: Adobe AIR

text: Adobe AIRista julkaistiin ensimmäinen julkinen beta-versio 10. kesäkuuta, 2007, seuraava julkinen beta-versio 2 julkaistiin 1. lokakuuta 2007 ja viimeinen julkinen beta 3 julkaistiin 12. joulukuuta 2007. Versio 1.0 AIRstä julkaistiin 25. helmikuuta 2008. Adobe AIR on samaan tapaan ilmainen kuin esimerkiksi Adobe Flash Player. 18. joulukuuta 2008 Adobe AIR:stä julkaistiin Linuxille vakaa versio. Helmikuussa 2010 julkaistiin Air 2.0 beta. Air 3.0 julkaistiin lokakuussa 2011. Adobe AIR on saatavilla Windowsille, Mac OS X:lle, Linuxille, iOS:lle sekä Androidille.


title: Muhammad (nimi)

text: Muhammad () on arabiankielinen nimi, joka tarkoittaa "ylistettyä". Tunnetuin nimen kantaja oli islamin profeetta Muhammad (n. 570–632), jonka mukaan muslimit joka puolella maailmaa edelleen nimeävät lapsiaan.


title: Muhammad (nimi)

text: Islamilaisen perinteen mukaan Muhammad on nimistä kaunein, ja sen uskotaan tuovan kantajalleen hyvää onnea. Sen vuoksi monissa muslimiperheissä ainakin esikoispojan yhdeksi nimistä pyritään antamaan Muhammad, vaikka lapsen kutsumanimeksi muodostuisikin myöhemmin jokin muu hänen nimistään.


title: Muhammad (nimi)

text: Muhammad on selvästi yleisempi miehen kuin naisen nimenä, mutta se on naisillakin yleinen nimi.


title: Muhammad (nimi)

text: Muhammad on samaa konsonanttijuurta "ḥ-m-d" kuin muutamat muut arabiankieliset "ylistykseen" viittaavat nimet: Ahmad (أحمد, "Aḥmad"), Hamad (حمد, "Ḥamad"), Hamid (حامد, "Ḥāmid" tai حميد, "Ḥamīd") ja Mahmud (محمود, "Maḥmūd").


title: Muhammad (nimi)

text: Maailmanlaajuisesti Muhammad on yleisin etunimi, sen nimisiä on kymmeniä miljoonia. Monissa islamilaisissa maissa se on niin yleinen, että se voidaan kirjoittaa käyttäen pelkkää yleisesti tunnettua lyhennystä: Bangladeshissa ja Malesiassa "Md." tai "Md", Somaliassa "M".


title: Muhammad (nimi)

text: Vuonna 2010 Muhammad oli noussut suosituimmaksi annetuksi pojannimeksi Isossa-Britanniassa.


title: Muhammad (nimi)

text: Islamilaisessa maailmassa Muhammad päätyy usein näennäisnimeksi. Esimerkiksi Indonesian entisen presidentin koko nimi oli Suharto, mutta joissakin yhteyksissä hän itse pidensi sen "Muhammed Suhartoksi". Kiinassa Muhammadista on saanut alkunsa hui-kiinalaisten muslimien yleisin sukunimi "Ma" (yksink.: 马, perint.: 馬, pinyin: Mǎ).


title: Muhammad (nimi)

text: Vuoden 2012 loppuun mennessä Mohammadin tai nimen jonkin muunnoksen oli Suomessa saanut yli 8140 ihmistä. Yhteenlasketut kirjoitusasut olivat suosituimmuusjärjestyksessä Mohamed (noin 4130), Mohammed (alle 1029), Mohammad (alle 954), Muhammad (alle 573), Mehmet (alle 397), Mahamed (alle 492), Muhammed (alle 196), Mohamad (alle 195), Muhamed (alle 166), Muhamad (alle 56), Muhamet ja Mahamad (kumpikin alle 40), Mehmed (alle 37), Muhammet (alle 35), Mohammod (3), M'hammed ja Mahammed (kumpikin alle 30), Mohand (alle 20) sekä Mohammod ja M'hamed (kumpikin alle 10). Muotoja Mahommed, Mammed tai Muhammod ei esiintynyt lainkaan. Esimerkiksi Mohammed-nimeä oli annettu vuoden 2016 maaliskuussa 1166 miehelle ja noin 290 naiselle. Almanakkaan se ei kuitenkaan ole saanut omaa nimipäivää, vaikka rajana on 500 annettua nimeä. Päätöstä on perusteltu sillä, ettei Suomessa ole 500 äidinkielenään suomea puhuvaa nimen kantajaa.


title: Muhammad (nimi)

text: Nimestä Muhammad esiintyy monta erilaista kirjoitusmuotoa puhutun kielen ja käytetyn transkriptiotavan mukaan.


title: Oslon metro

text: Oslon metro () on metrojärjestelmä Oslossa ja sen lähialueilla. Oslon metro avattiin vuonna 1966 yhdistämään itäiset lähiöt Oslon keskustaan neljällä linjalla. Myöhemmin nämä yhdistettiin läntisen suunnan linjoihin, jonka jälkeen kaupungin metroverkostosta tuli koko kaupungin kattava. Metroverkoston pituus on 80 kilometriä.


title: Oslon metro

text: Kun uusi kehälinja valmistui, niin läntiset linjat kulkivat enemmänkin maan päällä kuin alla. Nykyäänkin vain aivan keskustassa ja parissa itäisessä kaupunginosassa metro kulkee tunnelissa. 101 asemasta 17 on maan alla tai sisätiloissa, loput maan pinnalla. Kaksi läntistä linjaa, Røabanen ja Kolsåsbanen menevät naapurikaupunki Bærumin puolelle.


title: Oslon metro

text: Suurimmalla osalla metrojärjestelmää junat kulkevat kello 5.00–1.00 (6.00–1.00 viikonloppuisin). Vuorot kulkevat 15 minuutin välein, mutta hiljaisempana aikana vuoroväli on puoli tuntia.


title: Oslon metro

text: Itäisten linjojen reittiä laajennettiin keskustaan Sentrumin asemalle vuonna 1977. 10 vuotta myöhemmin läntiset linjat liitettiin samaan paikkaan ja aseman nimi muuttui Stortingetiksi. Tästä asemasta tuli kaikille linjoille pääteasema, koska idässä ja lännessä käytettiin eri virransyöttöjärjestelmiä. Vuonna 1993 Sognsvannsbanen ja sen sivulinjat ottivat käyttöön virtakiskot ja näin metrojunat pystyivät kulkemaan idästä länteen ensimmäistä kertaa. Tämä oli mahdollista uudella kalustolla, joka pystyi kulkemaan virtakiskollisella ja ajolangallisella radalla.


title: Oslon metro

text: Kaikki neljä itäistä linjaa rakennettiin tai korjattiin metroradaksi. Kun kaupungin kaksi puolta on liitetty toisiinsa, Oslo Sporveier on määritellyt standardin, jollaiseksi metron pitäisi tulla. Siihen kuuluu muun muassa virtakiskosysteemi, moderni opastinjärjestelmä, suuremmat nopeudet, ja laiturien pituuden kaksinkertaistaminen. Kolsåsbanen suljettiin 2006 ja se remontoidaan kokonaan. On epävarmaa, remontoidaanko Holmenkollenin rataa, koska se on liian mutkikas metrostandardeihin. On myös keskusteltu siitä, pitäisikö rata muuttaa raitiotieksi vai säilyttää metrona.


title: Oslon metro

text: Uusin laajennus järjestelmässä on kehärata Ullevål stadionilta Carl Berners plassille. Ensimmäinen osa siitä avattiin 2003 ja kokonaisuudessaan se valmistui vuonna 2006. Vuonna 2004 tämän linjan rakentaminen aiheutti tunnelin romahtamisen Grorudbanenilla, järjestelmän pisimmällä linjalla. Linja oli suljettuna joulukuuhun asti, jonka tilalla kulki korvaava bussi.


title: Willman 1

text: Willman 1 (tunnetaan myös nimellä SDSS J1049+5103) on pallomaisen tähtijoukon muodostama, erittäin kevyt kääpiögalaksi Ison karhun tähdistössä. Tämän Linnunradan satelliittigalaksin löysi vuonna 2004 Beth Willman New Yorkin yliopistolta Sloan Digital Sky Surveyn tietojen perusteella.


title: Eremitagen

text: Eremitagen on linna Tanskan Dyrehavenin alueella, pohjoiseen maan pääkaupungista Kööpenhaminasta. Se rakennettiin barokkityyliin vuosina 1734–1736 metsästyslinnaksi Tanskan kuninkaalle Kristian VI:lle. Sen suunnittelusta on vastannut tanskalainen arkkitehti Lauritz de Thurah. Linna korvasi kuningas Kristian V:n Stokkerupin kylään rakennuttaman kaksikerroksisen Hubertuksen talon. Linnan hiekkakivijulkisivuja kunnostettiin laajalti vuosina 1979–1991.


title: Raila Kerkelä

text: Raila Kerkelä (o.s. Hovi, s. 13. kesäkuuta 1941 Vehkalahti) on entinen suomalainen suunnistaja.


title: Raila Kerkelä

text: Raila Hovi sijoittui viidenneksi henkilökohtaisella matkalla suunnistuksen ensimmäisissä EM-kisoissa 1962 Hamar Lötenissä, Norjassa. Neljäntenä kisassa oli hänen isosiskonsa Tuula Hovi. Raila Hovi osallistui myös lajin ensimmäisiin MM-kisoihin Fiskarsissa 1966 ja sai kaksi mitalia. Henkilökohtaisella 6,6 kilometrin matkalla hän sijoittui parhaana suomalaisena pronssille. Hopeamitalin hän sai viestistä, jonka ankkuriosuudella hän melkein kuroi Ruotsin Gunborg Åhlingin yli 10 minuutin etumatkan kiinni – maalissa aikaero oli 21 sekuntia. Linköpingin MM-kisoissa 1968 rouva Raila Kerkelä sijoittui henkilökohtaisessa kilpailussa viidenneksi ja sai viestissä pronssia yhdessä Pirjo Sepän ja Tuula-siskonsa kanssa.


title: Raila Kerkelä

text: Kotimaassa Raila Kerkelä edusti Kymin Suunnistajia, Haminan Tarmoa, suunnistusseura XYZ:aa ja Kajaanin Suunnistajia. Hän voitti sekä Venlojen juoksun että henkilökohtaisen Suomen mestaruuden kahdesti.


title: Raila Kerkelä

text: Raila Kerkelän ja Tuula Hovin lisäksi myös kolmas sisarus, Reetta Väänänen, on kilpaillut suunnistajana.


title: Tuula Hovi

text: Tuula Hovi (s. 14. marraskuuta 1939 Vehkalahti) on entinen suomalainen suunnistaja.


title: Tuula Hovi

text: Tuula Hovi osallistui molempiin 1960-luvulla käytyihin suunnistuksen EM-kilpailuihin. Hamar Lötenissä, Norjassa 1962 hän sijoittui henkilökohtaisella matkalla parhaana suomalaisena neljänneksi. Viidentenä kisassa oli hänen pikkusiskonsa Raila Hovi. Le Brassusissa, Sveitsissä 1964 Tuula Hovi oli jälleen paras suomalainen sijoituttuaan kuudenneksi, ja viestissä Suomi oli viides. MM-kisoihin Hovi pääsi mukaan vain vuonna 1968, jolloin kisat käytiin Linköpingissä. Henkilökohtaisella matkalla hän sijoittui yhdenneksitoista, mutta viestissä Pirjo Seppä, Tuula Hovi ja avioitunut pikkusisko Raila Kerkelä saivat pronssia.


title: Tuula Hovi

text: Kotimaassa Tuula Hovi edusti Kymin Suunnistajia ja Haminan Tarmoa. Hän voitti Venlojen juoksun kahdesti, mutta ei saanut yhtään Suomen mestaruutta.


title: Tuula Hovi

text: Tuula Hovin ja Raila Kerkelän lisäksi myös kolmas sisarus, Reetta Väänänen, on kilpaillut suunnistajana.


title: Hong Kong Stadium

text: Hong Kong Stadium on Hongkongissa sijaitseva urheilustadion. Se toimii esimerkiksi jalkapallokäytössä. Esimerkiksi vuonna 2007 siellä pelattiin Barclays Asia Trophy. Lisäksi kentällä on pelattu rugbyturnaus Rugby World Cup Sevens vuosina 1997 ja 2005. Stadionin katsojakapasiteetti on 40 000 ja suurin osa paikoista on katettuja.


title: Karuta

text: Karuta (, lainattu portugalin korttia tarkoittavasta sanasta "carta") on japanilainen korttipeli. Karuta-pelien perusajatus on päätellä nopeasti, mitä korttia tarvitaan useiden korttien joukosta ja yrittää ottaa kyseinen kortti ennen toisia pelaajia. Karutaa voidaan pelata useilla erityyppisillä korteilla, myös kahdella tavallisella länsimaisella korttipakalla.


title: Karuta

text: Karutassa on käytössä kahdenlaisia kortteja, toiset ”lukukortteja” () ja toiset ”ottokortteja” (). Yomifudassa olevat sanat luetaan ääneen, ja pelaajien täytyy etsiä niitä vastaava torifuda mahdollisimman nopeasti.


title: Karuta

text: Yleisimmät karuta-korttityypit ovat uta-garuta ja iroha-garuta. Uta-garutassa pelaajat yrittävät löytää tanka-runon kaksi viimeistä riviä sisältävän torifudan, kun heille on annettu runon kolme ensimmäistä riviä. Runon pystyy usein tunnistamaan ensimmäisten tavujen perusteella. Pelin runot otetaan "Hyakunin isshu" -kokoelmasta ja sitä pelataan perinteisesti uudenvuodenpäivänä. Iroha-garutaa voi puolestaan pelata kuka tahansa, joka osaa lukea hiragana-merkkejä. Tässä pelissä tyypillisessä torifuda-kortissa on piirros, jonka yhdessä kulmassa on kana-merkki. Korttia vastaavassa yomifudassa on kuvaan liittyvä sananlasku, jonka ensimmäinen tavu on sama kuin torifudan kana.


title: Tervasaari

text: Tervasaarella voidaan viitata:


title: Metsävero

text: Metsävero on metsän omistukseen tai puun myyntivoittoon perustuva vero. Suomen suuriruhtinaskunnassa ja Suomen tasavallassa on metsän tuottoa verotettu ajoittain joko metsäpinta-alan perusteella varallisuusveron kaltaisesti tai puun myyntitulon perusteella pääomatulon kaltaisesti.


title: Metsävero

text: Viimeinen uudistus oli palata jälleen myyntitulon verottamiseen. Siirtymäaikana oli mahdollista maksaa metsäveroa joko aikaisemman pinta-alaan ja metsätyyppiin perustuvan verotuksen tai puuntuoton perusteella.


title: Metsävero

text:
Vuonna 2006 otettiin käyttöön puun myyntituloverotus.
Metsän myyntituloista vähennetään metsään kohdistuvat menot ja jäljelle jäävästä tulosta verotetaan pääomatulona. Tällä hetkellä pääomatuloveroprosentti on 30 %.


title: Metsävero

text: Vuoden 2005 loppuun asti oli voimassa pinta-alaverotus, jossa metsän tuottoja verotettiin vuosittain metsän pinta-alaan perustuvasti. Tiettyjen vähennysten jälkeen jäävä tulo lisättiin omistajan muihin tuloihin verotettavaksi. Veroprosentti saattoi vaihdella siten huomattavasti.


title: Metsävero

text: Aikaisemman metsän laskelmallisen tuoton perusteella tapahtuneen verotuksen toimeenpanemiseksi jaettiin Suomessa metsämaa veroluokkiin, joista kallein oli IA-luokan metsä. Lehdot yhtä IB-luokkaan kuuluvaa poikkeusta lukuun ottamatta kuuluivat IA-metsäveroluokkaan.


title: Metsävero

text:
Metsäliitto.fi - Metsäverotus
Metsäkeskus.fi - Pinta-alaverotus päättynyt, kaikki metsänomistajat myyntiverotuksen piirissä


title: S&S Power

text: S&S Power on erityisesti paineilmalla toimivista huvipuistolaitteistaan tunnettu yhtiö.


title: S&S Power

text: S&S Powerin perusti Stan Checketts nimellä S&S Sports, Inc. S&S Sports valmisti Benji-hyppy- ja trampoliinivarusteita. Yhtiö myytiin vuonna 1996. Vuonna 1994 S&S alkoi valmistaa paineilmalla toimivia huvipuistolaitteita, jotka ovat nykyään yhtiön suurin kauppatavara. S&S Powerin tilat sijaitsevat Utahin Loganissa.


title: S&S Power

text: Vuonna 2002 S&S osti konkurssiin ajautuneen amerikkalaisen vuoristoratavalmistaja Arrow Dynamicsin, joka nykyään tunnetaan nimellä S&S Arrow


title: Pirjo Seppä

text: Pirjo Marjatta Seppä (s. 8. helmikuuta 1946 Virolahti) on entinen suomalainen suunnistaja.


title: Pirjo Seppä

text: Pirjo Seppä osallistui kolme kertaa suunnistuksen MM-kisoihin. Jo Linköpingissä 1968 hän sai viestissä pronssia. Friedrichrodan 1970 kisoissa koko Suomen joukkue jäi ilman mitaleita. Stare Splavyn 1972 kisoissa Pirjo Seppä oli Suomen ainoa mitalisti henkilökohtaisilla matkoilla. Naisten viestin toisella osuudella Seppä joutui päästämään Ruotsin suunnistajan edelleen, mutta vaihdossa aikaeroa oli vain 11 sekuntia. Ankkuriosuudella Liisa Veijalainen toi Suomen voittajana maaliin 10 sekunnin erolla Ruotsiin. Suomen avausosuuden suunnisti Sinikka Kukkonen.


title: Pirjo Seppä

text: Kotimaassa Pirjo Seppä edusti Virolahden Sampoa. Hän voitti Venlojen juoksun kolmasti, mutta ei voittanut yhtään Suomen mestaruutta.


title: Freddie

text: Freddie oli yhdysvaltalainen televisiosarja, jonka loi sarjassa pääosaa näyttelevä Freddie Prinze Jr.. Sarja sai alkunsa Prinzen oikeasta elämästä, kun hän varttui talossa, jossa oli pelkästään naisia. Myös hänen pitkäaikainen ystävä Conrad Jackson oli mukana luomassa sarjaa yhdessä vastaavientuottajien Bruce Helfordin ja Bruce Rasmussenin kanssa. Sarjaa esitettiin yhdysvalloissa 5. lokakuuta 2005 ja 12. huhtikuuta 2006 välisenä aikana yhteensä 22 jakson verran. Suomessa sarja ilmestyi vuonna 2007 MTV3 esittämänä.


title: Freddie

text: Sarjan päähahmo Freddie Moreno muuttaa pois pelkästään naisia täynnä olevasta talosta, jossa hän varttui. Saavutettuaan hieman menestystä pääkokkina trendikkäässä Chicagolaisessa ravintolassa, hän on valmiina rakkauteen ja kaikkeen mitä sinkku elämä tarjoaa. Mukaan lukien viettää aikaansa parhaan kaverinsa ja naapurinsa Chrisin kanssa. Ainut huono asia kuitenkin astuu esiin, kun hänen vanhemman veljensä kuoleman jälkeen, Freddie otti asuntoonsa sisarpuolensa, siskonsa ja hänen 13-vuotiaan tyttärensä, sekä isoäitinsä, joka ei suostu puhumaan englantia vaan puhuu pelkästään espanjaa, vaikka ymmärtääkin englantia täysin.


title: Freddie

text: Vaikka kaikki nämä asukit koettelevat Freddien hermoja, he myös osaavat tukea häntä vaikeina aikoina. Freddien täytyykin selvittää miten ylläpitää kukoistava sinkkuelämäntyyli talossa, jossa estrogeeni on ylipursuavaa.


title: Paljon melua Maggiesta

text: Paljon melua Maggiesta ("The Buzz on Maggie") on yhdysvaltalainen Dave Polskyn luoma Daytime Emmy -ehdokkuuden saanut animaatiosarja, joka kertoo Maggie-nimisestä kärpäsestä. Maggien perheeseen kuuluvat vanhempi veli Aldrin, nuorempi veli Pupert, nuorempi sisko Bella, isä herra Peski ja äiti rouva Peski. Ohjelmassa on Maggien perheen lisäksi myös hänen kaverinsa Rayna ja Dawn (suosittu tyttö Maggien koulusta). Suomessa sarjaa esitettiin Toon Disneyllä ja harvemmin Disney Channelilla.


title: Paljon melua Maggiesta

text: Maggie on Aldrinin pikkusisko hänellä on vaaleanpunaiset hiukset ja sininen tähtipaita. Maggie pitää vaatteista ja muodista. Maggie haluaa aikuisena rock- tähdeksi ja haluaa soittaa kitaraa ja laulaa.


title: Paljon melua Maggiesta

text: Herra Peski on Maggien, Alddrinin, Pupertin ja Bellan isä. Herra Peski on ymmärtäväinen isä. Herra Peskillä on ruskeat hiukset ja yleinsä valkoinen paita ja solmio.


title: Paljon melua Maggiesta

text: Rouva Peski on Maggien, Alddrinin, Pupertin ja Bellan äiti. Rouva Peskillä on hieman oranssin värinen tukka ja yleinsä valkoinen esiliina.


title: Paljon melua Maggiesta

text: Aldrin on Maggien isoveli. Aldrin haluaa aina olla kaikkia muita parempi eikä usko, että pikkuveli on missään asiassa parempi. Aldrinilla on siniset housut ja takki.


title: Paljon melua Maggiesta

text: Pupert on perheessä nuorin veli eli Bellan isoveli ja Maggien pikkuveli. Pupert haluaisi aikuisena huippukoripallon pelaajaksi. Pupertilla on yleinsä päällä vihreä lippalakki ja punainen paita.


title: Paljon melua Maggiesta

text: Bella on kaikista pienin perheen jäsen Maggien perheestä, ja hän on yhä vauva. Bellalla on vaaleanpunainen pieni hius ja pitkät silmäripset.


title: Paljon melua Maggiesta

text:
Rayna on Maggien parhain kaveri. Rayna on töissä ravintolassa astianpesijänä. Raynalla on sinimusta tukka, ja hän osaa soittaa rumpuja. Hänellä on silmälasit.
Hän pitää ihmisten hoitamisesta.


title: Paljon melua Maggiesta

text: Dawn on koulussa suosittu. Dawn yleensä haukkuu Maggieta ja Raynaa ja ottaa itselleen käyttöön kaikki hyvät edut koulussa, jotka ovat tarkoitettu kaikille esimerkiksi koulun pihalla.


title: Suometsä

text: Suometsät ovat soita, joilla kasvaa metsän tapaan myös puita. Suomessa suometsiin kuuluvia suotyyppejä ovat räme, luhta ja korpi.


title: Suometsä

text: Suomalaisen suometsien tutkimuksen uranuurtaja oli professori Oskari Lukkala.


title: Avosuo

text: Avosuo on puuton suo. Avosoihin Suomessa kuuluvat suotyypeistä neva ja letto. Nevasta käytetään englannin kielellä nimitystä open bog (). Se on yleensä kostea, eikä siellä ole juurikaan eläimiä.


title: Marita Heinonen

text: Marita Heinonen (o.s. Ruoho, s. 13. elokuuta 1949 Pyhäjärvi Ul) on suomalainen suunnistaja.


title: Marita Heinonen

text: Marita Ruoho osallistui suunnistuksen MM-kisoihin kahdesti. Kongsbergissä 1978 hän sijoittui henkilökohtaisella matkalla 15:nneksi. Viestissä hän juoksi keskimmäisen osuuden. Outi Borgenström oli viestin avausosuudella lähes 1,5 minuuttia Ruotsia nopeampi, mutta Marita Ruoho joutui päästämään Ruotsin 3.22 minuuttia edelleen. Liisa Veijalainen juoksi kuitenkin ankkuriosuudelta maaliin neljä sekuntia ennen Ruotsin Kristin Cullmania, ja näin Suomi voitti kultaa. Thunin MM-kisoissa 1981 Marita Ruoho suunnisti viestin toisen osuuden ja sai hopeaa.


title: Marita Heinonen

text: Marita Ruoho voitti kymmeniä TUL:n mestaruuksia ja valittiin kolmasti TUL:n parhaaksi naisurheilijaksi.


title: Izakaya

text: Izakaya () on japanilainen pubintapainen ravintola, jossa tarjoillaan erilaisia alkoholijuomia ja monipuolista ruokaa. Japanissa on lukuisia erityyppisiä izakayoja aina edullisista ketjuravintoloista hyvinkin hienostuneisiin ruokapaikkoihin.


title: Izakaya

text: Sana ”izakaya” on peräisin termistä "izake" (, ’olla’, ’istua’ + ’alkoholi’), joka viittasi vanhaan tapaan nauttia alkoholia viinakaupan tiskillä. Koska izakayan ulkopuolella roikkui perinteisesti punaisia paperilyhtyjä () ja sen sisäänkäynnillä oli köysiverho (), izakayaan voidaan viitata myös näillä sanoilla.


title: Izakaya

text: Izakayan tarjoamiin alkoholijuomiin kuuluu perinteisesti etenkin sake mutta myös olut ja shōchū; tarjolla oleva ruoka vaihtelee alkoholin kanssa tarjoiltavista pienistä suupaloista monipuoliseen ja hienostuneeseen keittiöön. Vaatimattomatkin izakayat tarjoavat usein lukuisia erilaisia tofu-, pikkelssi-, kala-, liha-, nuudeli- ja riisiannoksia.


title: Izakaya

text: Monet ravintolat keskittyvät Japanissa vain yhdentyyppiseen ruokaan tai ovat vaihtoehtoisesti hienostuneita, rauhallisia ja eksklusiivisia, kuten "ryōtei"- ja "kaiseki"-ravintolat; sitä vastoin izakayat ovat rentoja ja tunnelmallisia, meluisiakin ruokapaikkoja, joissa on saatavilla monia erityyppisiä ruoka-annoksia. Juominen on izakayassa ensisijainen aktiviteetti. Japanilaiset eivät kuitenkaan juuri koskaan nauti alkoholia ilman ruokaa. Izakayassa tarjoiltava ruoka onkin yleensä suolaista, mausteista ja maukasta ruokaa, joka sopii yhteen alkoholin kanssa. Ruoka-annokset ovat izakayoissa pieniä ja tarkoitettu jaettaviksi.


title: Izakaya

text: Monilla izakayoilla on hyvin laaja ruokalista. Ruokailu sujuu kuitenkin tietyn, loogisen kaavan mukaan, ja joissakin izakayoissa ruoka-annokset onkin listalla järjestetty eri kategorioihin. Ruokailu alkaa tyypillisesti suolatuilla "edamame"-soijapavuilla, jotka nautitaan oluen kanssa. Sen jälkeen saatetaan tilata sakea tai shōchūta tai shōchūhun pohjautuvia drinkkejä ("chūhai"), jotka ovat etenkin nuorten suosiossa. Seuraavaksi syödään esimerkiksi vihanneksia tai kalaa (kuten "sashimia"), lihavartaita ("kushiyaki", "yakitori"), pataruokia ("nabemono") ja lopuksi riisiä tai nuudeleita, usein viimeisenä kulhollinen "ochazukea", jossa riisin päälle on kaadettu teetä tai "dashi"-lientä.


title: Izakaya

text: Toisin kuin perinteisessä japanilaisessa keittiössä, kuten esimerkiksi sushiravintoloissa, izakaya-ruoka jättää tilaa kokeiluille ja innovaatioille. Siten izakayoissa on usein tarjolla erikoisempiakin fuusiokeittiön tuotoksia.


title: Converse

text: Converse Inc. on yhdysvaltalainen kenkiä valmistava yritys. Yrityksen kotipaikka on Maldenin kaupunki Massachusettsin osavaltiossa.


title: Converse

text: 9. heinäkuuta 2003 Converse Inc. hyväksyi Niken 305 miljoonan dollarin ostotarjouksen, ja niin Converse-brändi tuli Niken omistukseen.


title: Converse

text: Converse All Star on yrityksen suosituin kenkämalli, ja sitä on valmistettu vuodesta 1917.


title: Regionalbahn

text: Regionalbahn (lyh. RB, aikaisempi kirjoitusasu RegionalBahn) on saksalainen lähijunatyyppi. Regionalbahn-junat pysähtyvät reiteillään kaikilla asemilla, paitsi alueilla, joilla liikennöi myös S-Bahn. Näillä alueilla RB-junat pysähtyvät vain osalla asemista. Regional-Express (RE) -junat eroavat RB-junista siten, että ne pysähtyvät yleensä vain tärkeimmillä asemilla.


title: Regionalbahn

text: Regionalbahn-junaliikenne on nykyään osavaltioiden tilaamaa. Liikenteenharjoittajana toimii monissa tapauksissa Saksan kansallisen rautatieyhtiön Deutsche Bahnin tytäryhtiö DB Regio, mutta yksityiset yritykset (esim. Veolia Transport) ovat myös saaneet liikennettä hoitaakseen.


title: Regionalbahn

text: Käytettävä kalusto vaihtelee alueittain; sähköistetyillä rataosuuksilla käytetään yksi- tai kaksikerroksisia junia; sähköistämättömillä osuuksilla junat ovat yleensä 218-sarjan dieselveturin vetämiä tai kiskobusseja.


title: Regionalbahn

text: Yksityisillä rautatieyhtiöillä ei ole velvoitetta käyttää "Regionalbahn"-nimeä pienillä alueilla liikennöitäessä; useimmiten yhtiöt käyttävätkin junillaan omia nimiään.


title: Henkilörekisteri

text: Henkilörekisterillä tarkoitetaan henkilötietoja sisältävää tietojoukkoa. Henkilötiedolla tarkoitetaan Henkilötietolain mukaan "kaikenlaisia luonnollista henkilöä taikka hänen ominaisuuksiaan tai elinolosuhteitaan kuvaavia merkintöjä, jotka voidaan tunnistaa häntä tai hänen perhettään tai hänen kanssaan yhteisessä taloudessa eläviä koskeviksi". Tyypillisiä henkilörekistereitä ovat työnantajan rekisteri työsuhteiden hoitamista varten sekä yrityksen asiakasrekisteri.


title: Henkilörekisteri

text: Henkilörekisteriä voidaan käsitellä osittain tai kokonaan automaattisesti taikka järjestellä manuaalisesti luetteloksi tai kortistoksi.


title: Henkilörekisteri

text: Rekisteröidyllä tarkoitetaan henkilöä, josta on kerätty tietoa henkilörekisteriin. Rekisteröidyllä on oikeus tarkastaa itseään koskevat tiedot ja pyytää virheellisten tietojen oikaisemista.


title: Henkilörekisteri

text: Henkilötietorekisteristä vastaa rekisterinpitäjä, joka voi olla luonnollinen henkilö, yhdistys, laitos tai säätiö. Rekisterinpitäjä on juridisessa vastuussa rekisteristä, määrää rekisterin käytöstä sekä on taho, jonka käyttöä varten rekisteri on luotu. Rekisterinpitäjän on lain mukaan laadittava rekisteriseloste, josta käy ilmi mm. rekisterin käyttötarkoitus, kerättävät tiedot ja niiden tietolähteet, rekisterin suojaus sekä rekisterinpitäjän yhteystiedot.


title: Henkilörekisteri

text: Henkilörekisteriä säätelee henkilötietolaki ja henkilötietojen käsittelyä valvoo tietosuojavaltuutettu.


title: Henkilörekisteri

text: Henkilötietolaki kieltää arkaluontoisten tietojen keräämisen. Tällaisia tietoja ovat muun muassa etninen alkuperä, poliittinen tai uskonnollinen vakaumus, henkilön terveydentila sekä seksuaalinen suuntautuminen. Arkaluontoisia tietoja voidaan kuitenkin käsitellä, mikäli rekisteröity on antanut siihen nimenomaisen suostumuksensa taikka jos oikeudesta arkaluontoisten tietojen käsittelyyn on laissa nimenomaisesti säädetty.


title: Käenkaali-oravanmarjatyyppi

text: Käenkaali-oravanmarjatyyppi (OMaT) on Suomen metsätyyppiopin mukainen lehtotyyppi, joka muistuttaa lehtomaisten kankaiden "käenkaali-mustikkatyyppiä" sillä erotuksella, että käenkaali-oravanmarjatyypissä on multamaannos ja käenkaali-mustikkatyyppiä rehevämpi kasvullisuus. Käenkaali-oravanmarjatyyppiin kuuluu 1,4 % Etelä-Suomen metsämaista, mikäli samaan luokkaan luetaan myös HeOT, FT ja VT.


title: Käenkaali-oravanmarjatyyppi

text: Kenttäkerroksessa käenkaali-oravanmarjatyypin lehdolle tyypillisiä kasveja ovat käenkaali ja oravanmarja, minkä lisäksi kyseisessä lehtotyypissä on myös ruohoja, heiniä sekä lehtosammalia. Käenkaali-mustikkatyypin tapaan käenkaali-oravanmarjatyypissä on myös mustikkaa ja seinäsammalta, mutta vähemmän kuin käenkaali-mustikkatyypissä. Myös lehtosammalta ja suikerosammalta voi esiintyä. Kukista tyypillisiä lajeja ovat lehto-orvokki, lehtotähtimö, tesma, lehtokuusama, koiranheisi, näsiä, pähkinäpensas, tuomi, kotkansiipi, lehtopähkämö ja taikinamarja.


title: Käenkaali-oravanmarjatyyppi

text: Lehdossa puina on yleensä lehtipuita, mutta joissain tapauksissa myös kuusikko voi olla hallitseva.


title: Greg Foster

text: Gregory ("Greg") Foster (s. 4. elokuuta 1958 Chicago, Illinois) on yhdysvaltalainen entinen aitajuoksija ja kolminkertainen maailmanmestari. Hän voitti 110 metrin aidat Helsingin MM-kisoissa 1983. Los Angelesin olympiakisoissa 1984 ennakkosuosikki Foster jäi hopealle. Foster puolusti maailmanmestaruuttaan voitokkaasti vuoden 1987 ja vielä 33-vuotiaana Tokion MM-kisoissa 1991. Hän paransi pika-aitojen maailmanennätystä kahdesti.


title: Greg Foster

text: Arvovoittoja Foster hankki myös yleisurheilun maailmancupista 1981, sisäradan maailmanmestaruuskisoista 1991 ja Hyvän tahdon kisoista 1986.


title: Greg Foster

text: Uransa alkuaikoina hän oli maanmiehensä Renaldo Nehemiahin merkittävin haastaja. 1980-luvulla vuorostaan Arto Bryggare oli Fosterin vaarallisimpia vastustajia.


title: Nyrkkeilyn maailmanmestaruuskilpailut 1989

text: Vuoden 1989 nyrkkeilyn maailmanmestaruuskilpailut järjestettiin 17. syyskuuta – 1. lokakuuta 1989 Moskovassa, Neuvostoliitossa. Kisoissa oteltiin 12 painoluokassa.


title: Renaldo Nehemiah

text: Renaldo "Skeets" Nehemiah (s. 24. maaliskuuta 1959, Newark, New Jersey) on entinen yhdysvaltalainen aitajuoksija, joka hallitsi 110 metrin aitoja vuodesta 1978 vuoteen 1981. Hänen hallussaan oli matkan maailmanennätys ja hän juoksi ensimmäisenä alle 13 sekunnin haamurajan.


title: Renaldo Nehemiah

text: Vuosina 1982–1985 Nehemiah pelasi kolmen kauden ajan NFL-liigan San Francisco 49ersissa jokseenkin keskinkertaisella menestyksellä, kunnes palasi takaisin yleisurheilun pariin. Hänen pelipaikkansa oli laitahyökkääjä.


title: Renaldo Nehemiah

text: Urheilu-uransa jälkeen Nehemiah on toiminut Octagon Sports Marketing -agentuurissa maailmanluokan yleisurheilijoiden, kuten Allen Johnsonin, Mark Crearin, Justin Gatlinin sekä Kirani Jamesin agenttina.


title: Renaldo Nehemiah

text: Nehemiah kuuluu myös Marylandin yliopiston alumneihin.


title: Brian Austin Green

text: Brian Green (s. 15. heinäkuuta 1973 Van Nuys, Kalifornia) on yhdysvaltalainen näyttelijä. Hänet tunnetaan parhaiten roolistaan David Silverinä televisiosarjasta Beverly Hills 90210 vuosina 1990–2000. Ja voittikin sarjan aikana kerran Young Artist -palkinnon vuonna 1992. Green oli Derek Reesen (Kyle Reesen veli) osassa sarjassa Terminator: Sarah Connorin aikakirjat


title: Brian Austin Green

text: Green on naimisissa näyttelijä Megan Foxin kanssa. He avioituivat kesäkuussa 2010. Elokuussa 2015 Fox jätti avioerohakemuksen.


title: Brian Austin Green

text: Green on seurustellut aiemmin näyttelijätär Tiffani Thiessenin kanssa vuosina 1992–1995. . Tämän lisäksi hän on ollut kihloissa näyttelijä Vanessa Marcilin kanssa, jonka kanssa hänellä on lapsi.


title: Brian Austin Green

text: Vapaa-ajallaan hän soittaa pianoa, kitaraa ja rumpuja.


title: Nyrkkeilyn maailmanmestaruuskilpailut 1986

text: Vuoden 1986 nyrkkeilyn maailmanmestaruuskilpailut järjestettiin 8. toukokuuta – 18. toukokuuta 1989 Renossa, Nevadassa, Yhdysvalloissa. Kisoissa oteltiin 12 painoluokassa.


title: Pohja (Kuhmalahti)

text: Pohja on entisen Kuhmalahden kunnan kuntakeskus Kangasalla. Se on ollut kunnan keskus 1950-luvulta lähtien. Taajamaksi sitä ei kuitenkaan ole koskaan määritelty, vaan Kuhmalahden alueen ainoa taajama on Pohjasta länteen sijaitseva Kuhmalahden kirkonkylä. Pohja on liikenteellisesti "solmukohdassa" ja se on vaikuttanut kunnan kauppaperinteeseen. Taajamassa on kunnan ainoa peruskoulu, terveysasema, kunnantoimisto sekä kirjasto. Tosin kirkko sijaitsee Iso-Pennon kylässä. Pohjaan on viime vuosina rakennettu runsaasti uusia omakotitaloja kunnan aktiivisen tonttipolitiikan ansiosta. 1.1.2011 lähtien Kuhmalahti on ollut osa Kangasalan kuntaa.


title: Mac Wilkins

text: Maurice ”Mac” Wilkins (s. 15. marraskuuta 1950) on entinen yhdysvaltalainen kiekonheittäjä ja olympiavoittaja. Hän voitti kultaa 1976 Montrealin olympiakisoissa. Hän saavutti hopeaa vielä 33-vuotiaana Los Angelesin olympialaisissa 1984: Moskovan olympiakisat 1980 jäivät Mac Wilkinsiltä väliin boikotin takia.


title: CHOP

text: CHOP on eräs sytostaattiyhdistelmä, jota käytetään mm. non-Hodgkinin lymfooman ja kroonisen lymfaattisen leukemian hoitoon. CHOP muodostuu neljästä eri lääkkeestä: syklofosfamidista (Cyclophosphamide, Sendoxan ®, Cytoxan®), doksorubisiinista ( Hydroxydaunorubicin, doxorubicin, Adriamycin ® ), vinkristiinistä (Vincristine, Oncovin ® ) ja prednisoni/prednisolonista (Prednisone/Prednisolone).


title: Nyrkkeilyn maailmanmestaruuskilpailut 1982

text: Vuoden 1982 nyrkkeilyn maailmanmestaruuskilpailut järjestettiin 4. toukokuuta – 15. toukokuuta 1982 Münchenissä, Länsi-Saksassa. Kisoissa oteltiin 12 painoluokassa.


text: Jose Tuominen valittiin Suomen edustajaksi 60 kilon sarjaan mutta hän joutui jäämään pois sairauden takia.


text: Kisoihin osallistui 271 nyrkkeilijää 45 maasta.


text: Kuuban Teofilo Stevenson kärsi ensimmäisen tappionsa arvokisoissa hävitessään 1. kierroksella Italian Francesco Damianille tuomariäänin 5–0.


text: Kisojen parhaaksi nyrkkeilijäksi valittiin 67 kilon sarjan kultamitalisti, Yhdysvaltain Mark Breland.


title: Saniaistyyppi

text: Saniaistyyppi ("Filices"-tyyppi, FT) on suomalaisen metsätyyppiopin mukainen lehtotyyppi, jota esiintyy koko Suomessa, missä lehtoja on.


title: Saniaistyyppi

text: Kenttäkerroksessa aluskasvillisuutena esiintyy suurikokoisia saniaislajeja, kuten alvejuuret ja kotkansiipi. Ruohovartisia siemenkasveja ovat muun muassa angervot. Saniaistyyppi-lehto muistuttaa lehtokorpi-nimistä korpityyppiä.


title: Elijärven ratapiha

text: Elijärven ratapiha () on rautatieliikennepaikka Keminmaan kunnassa sijaitsevan Elijärven kaivoksen alueella Lapin maakunnassa. Liikennepaikka on rataosan pääteliikennepaikka. Sekä rata että liikennepaikka on avattu liikenteelle vuonna 1985. Liikennepaikalla ei ole lainkaan asemarakennusta, ja kaikki raideliikenne tapahtuu vaihtotyönä.


title: Elijärven ratapiha

text: Elijärven liikennepaikalla kuormattiin kromimalmia vaihtokorivaunuihin, jotka kuljetettiin Outokumpu Oyj:n Tornion tehtaille jatkokäsittelyä varten. Malmiliikenne radalla päättyi 31. joulukuuta 2005, kun paikallinen kuorma-autoyrittäjä alitti VR:n hintatarjouksen.


title: Nyrkkeilyn maailmanmestaruuskilpailut 1978

text: Vuoden 1978 nyrkkeilyn maailmanmestaruuskilpailut järjestettiin 6. toukokuuta – 20. toukokuuta 1978 Belgradissa, Jugoslaviassa. Kisoissa oteltiin 11 painoluokassa.


text: Kisojen menestynein maa oli Kuuba, jonka nyrkkeilijät voittivat viisi kultamitalia ja saavuttivat kolme hopeamitalia. Ilman mitalia sen ottelijoista jäivät 60-kiloisissa Bienvenido Lazo, joka puolivälierissä hävisi Neuvostoliiton Vladimir Sorokinille tuomariäänin 3–2, sarjaa ylempänä Andrés Aldama, joka hävisi samoin äänin puolivälierissä Neuvostoliiton Valeri Lvoville, sekä 67-kiloisissa Emilio Correa, joka hävisi toisessa ottelussaan Länsi-Saksan Ernst Müllerille kehätuomarin keskeytyksellä toisessa erässä.


text: Loppuotteluista 3–2-pistetuomioon päättyivät 54-, 60- ja 71-kiloisten ottelut. Yksimielisellä 5–0-tuomiolla kultaa voittivat 63,5-kiloisten Valeri Lvov sekä 75-kiloisten José Gómez. Raskaassa sarjassa Teófilo Stevenson uusi mestaruutensa, kun vastassa ollut Dragomir Vujkovic luovutti toisessa erässä.


title: Niuserra

text: Niuserra eli Nyuserre Ini oli Egyptin faarao 2448–2422 eaa. viidennen dynastian aikana. Niuserran valtakauden alku- ja päättymisvuosia eikä yhteistä määrää ole tarkasti tiedossa, sillä Manetho väittää Niuserran hallinneen Egyptiä 44 vuotta. Torinon papyrus on pahasti vahingoittunut Niuserran kohdalla, mutta egyptologit ovat usein olettaneet hänen olevan vallassa 24 vuotta.


title: Niuserra

text: Niuserra oli nuorempi faarao Neferirkare Kakain ja tämän kuningattarensa Khentkaus II:n pojista. Hänen velinsä, Neferefre, valtakausi jäi lyhyeksi, sillä Neferere kuoli yllätyksellisesti. Niuserran vaimo oli Reputnebu, ja heillä oli tytär nimeltä Cha-merer-nebti.


title: Nyrkkeilyn maailmanmestaruuskilpailut 1974

text: Vuoden 1974 nyrkkeilyn maailmanmestaruuskilpailut järjestettiin 17. elokuuta – 30. elokuuta 1974 Havannassa, Kuubassa. Kisoissa oteltiin 11 painoluokassa.


title: Kiuruveden rautatieasema

text: Kiuruveden rautatieasema (), on rautatieasema Suomen rataverkolla Kiuruveden kaupungissa Pohjois-Savon maakunnassa. Asema sijaitsee rataosalla , ja se on rakennettu vuosina 1923–1924. Mansardikattoisen asemarakennuksen on suunnitellut Jarl Ungern. Asema-alueella on samalta ajalta asuinrakennus, varasto- ja ulkorakennuksia, puisto sekä vesitorni. Museovirasto on luokitellut Kiuruveden rautatieaseman valtakunnallisesti merkittäväksi rakennetuksi kulttuuriympäristöksi.


title: Lamminniemen ratapiha

text: Lamminniemen ratapiha () on rautatieliikennepaikka Suomen rataverkkoon kuuluvalla rataosalla . Liikennepaikka sijaitsee UPM-Kymmene Oyj:n Kajaanin paperitehtaan alueella Kajaaninjoen etelärannalla, noin kolmen kilometrin päässä Kajaanin rautatieasemalta. Lamminniemi erotettiin Kajaanin liikennepaikasta itsenäiseksi liikennepaikaksi 3. kesäkuuta 2007.


title: Lamminniemen ratapiha

text: Liikennepaikka palvelee Tihisenniemen tehdasalueen rautatiekuljetuksia. Liikennepaikalla ei ole henkilöliikennettä eikä liikenteenhoitohenkilökuntaa, kaikki raideliikenne tapahtuu vaihtotyönä. Liikenne on vähentynyt huomattavasti Kajaanin paperitehtaan lakkauttamisen myötä.


title: Bird Hangar

text:
Bird Hangar on suomalaisen arkkitehti- ja taiteilijapari Casagrande & Rintalan arkkitehtoninen installaatio Jokohaman nykytaiteen triennaaliin vuonna 2001.
Työ on hamppuköydestä ja raudoitusteräksestä rakennettu siilo, josta lähetettiin meteorologiseen palloon kiinnitetty balsalintu 10 kilometrin korkeuteen kerran päivässä triennaalin aikana. Balsaliidokki sisälsi koeputkessa 5 japanilaista viljelyskasvin siementä. Pallon räjähdettyä liidokki laskeutui Japanin saarille tai Tyyneen valtamereen. Linnun löytäneille oli koeputkessa viesti, jossa pyydettiin ottamaan yhteyttä Casagrande & Rintalaan ja istuttamaan siemenet.


title: Bird Hangar

text: Bird Hangar oli Yoko Onon "Freight Trainin" ohella triennaalin arvostetuimpia teoksia.


title: Bird Hangar

text: Universes in Universe: Yokohama Triennale 2001/Casagrande & Rintala


title: Joensuun Prihat

text: Joensuun Prihat on entinen joensuulainen naisten lentopallojoukkue, joka pelasi Lentopallon SM-liigassa 1990- ja 2000-luvulla.


title: Joensuun Prihat

text: Joensuun Prihat perustettiin 8. huhtikuuta vuonna 1960. Seuran nimi juontaa juurensa Karjalaan. Siellä Priha oli vahva, komea ja ihannoitu nuorukainen. Tällaisena Prihojen perustajat halusivat uuden seuran myös nähtävän.


title: Joensuun Prihat

text: Alussa Prihoilla oli sekä mies- että naisjoukkueet. Tyttöjen ja poikien junioritoiminta aloitettiin 1974. Vuonna 1989 Joensuun Prihat päätti erään aikakauden historiassaan ja erikoistui ainoastaan nais- ja tyttölentopalloiluun, pohjoiskarjalaisen mieslentopalloilun jäädessä muille seuroille.


title: Joensuun Prihat

text: Prihat nousi naisten lentopalloilun mestaruussarjaan kaudelle 1994–95 ja pelasi itsensä heti upeasti hopealle. Seuraavalla kaudella saaliiksi tuli pronssia. Näiden ennätyksellisten vuosien jälkeen Prihat ei yltänyt aivan Suomen terävimpään kärkeen vaan sijoitukset olivat 5–5–9.


title: Joensuun Prihat

text: Kaudella 2001–2002 Prihat pelasi itsensä hopealle. Lisäksi kaudella saavutettiin Suomen Cupin voitto. Kauden 2007–2008 päätteeksi Prihat putosi 1-sarjaan.


title: Joensuun Prihat

text: Maaliskuussa 2012 Joensuun Prihojen toiminta päätettiin lopettaa seuran velkaantumisen vuoksi.


title: Antti Peltomäki

text: Antti Peltomäki (s. 11. toukokuuta 1956) on suomalainen EU:n komission tietoyhteiskunnan ja viestinten pääosaston varapääjohtaja. Peltomäki vastaa tieto- ja viestintätekniikan kansainvälisen tutkimusyhteistyön edistämisestä. Hän edustaa komissiota tieto- ja viestintätekniikan kehittämistä, lainsäädäntöä ja alan palvelujen saatavuutta koskevissa neuvotteluissa.


title: Antti Peltomäki

text: Peltomäki toimi aiemmin komission Suomen-edustuston päällikkönä Helsingissä. Peltomäki siirtyi komissioon vuonna 2006 työskenneltyään sitä ennen lähes 10 vuotta valtioneuvoston kansliassa, jossa hän toimi aluksi EU-asioiden alivaltiosihteerinä, sitten EU-asioiden valtiosihteerinä ja EU-sihteeristön päällikkönä. Peltomäki avusti tehtävässään pääministeriä yhteyksissä EU:n toimielimiin ja muihin jäsenvaltioihin ja oli Suomen delegaation jäsen hallitustenvälisessä konferenssissa.


title: Antti Peltomäki

text: Vuonna 1994 Peltomäki työskenteli Brysselissä EFTAn vierailevana asiantuntijana. Hän toimi avustajana EFTAn parlamentaarisessa komiteassa. Vuosina 1988–1991 Peltomäki toimi Kokoomuksen kansainvälisten asioiden päällikkönä. Vuosina 1983–1985 Peltomäki toimi Kokoomuksen Opiskelijaliitto Tuhatkunnan pääsihteerinä.


title: Antti Peltomäki

text: Peltomäki on koulutukseltaan oikeustieteen kandidaatti.


title: Bronski Beat

text: Bronski Beat oli 1980-luvulla suosittu brittiläinen synthpop-yhtye. Sen tunnetuin kokoonpano oli trio, jonka muodostivat laulaja Jimmy Somerville sekä kosketin- ja lyömäsoittajat Steve Bronski (syntyjään Steven Forrest) ja Larry Steinbachek (syntyjään Lawrence Cole). Yhtyeen sanoitukset olivat kantaa ottavia ja käsittelivät yleensä avoimesti homoseksuaalisuutta. Musiikin ehkä tunnusomaisin piirre on Somervillen omintakeinen falsettiääni.


title: Bronski Beat

text: Yhtye perustettiin Lontoossa vuonna 1983. Se keikkaili jonkin aikaa kaupungissa ja sen lähiseuduilla, lämmitellen kerran muun muassa Tina Turneria. London Records huomasi yhtyeen potentiaalin ja otti sen pian suojiinsa. Vuonna 1984 julkaistiin yhtyeen debyytti, "Smalltown Boy", single, joka kertoo seksuaalisen suuntautumisensa vuoksi kotinsa jättämään joutuneesta nuoresta miehestä. Kappaleesta tuli Isossa-Britanniassa listahitti, ja se on edelleen jonkinlainen kasarimusiikin klassikko ja yksi homoyhteisön arvostamista lauluista (). Yhtyeen ensimmäinen albumi, "The Age of Consent" (suomeksi "Suojaikäraja"), julkaistiin samana vuonna. Myös se oli kaupallisesti varsin onnistunut.


title: Bronski Beat

text: Somerville jätti Bronski Beatin vuonna 1985 perustaakseen Richard Colesin kanssa poliittisemman The Communards -yhtyeen. Bronski Beatin uudeksi vokalistiksi tuli aikaisemmin Bust-nimisessä kokoonpanossa vaikuttanut John Jon (oik. John Foster). Tällä vaihdoksella ei ollut juuri vaikutusta yhtyeen suosioon. Vuoden 1986 albumi "Truthdare Doubledare" pärjäsi kohtuullisesti, ja esimerkiksi "Hit That Perfect Beat" -single ylsi samalle tasolle "Smalltown Boyn" kanssa listasijoitusten suhteen.


title: Bronski Beat

text: Vuonna 1987 myös Foster jätti Bronski Beatin. Pari vuotta myöhemmin laulajaksi tuli Jonathan Hellyer. Hän, Steve Bronski sekä taustalaulajana toiminut Annie Conway tekivät laajoja kiertueita Euroopassa ja Yhdysvalloissa. Samoihin aikoihin levytettiin muun muassa jonkinlaiseksi hitiksi muodostunut kappale "Cha Cha Heels" yhteistyönä Eartha Kittin kanssa.


title: Bronski Beat

text: Vuosina 1990–1991 Bronski Beat julkaisi lähinnä joitakin singlejä. Kolmisen vuotta myöhemmin John Foster ja Bronski tekivät jälleen yhteistyötä, ja tuolloin julkaistiin muun muassa teknoversio Bronski Beatin toisesta singlestä "Why?" sekä akustinen versio "Smalltown Boysta".


title: Bronski Beat

text: Bronski Beatin viimeinen albumi, "Rainbow Nation", julkaistiin vuonna 1995 saksalaisella ZYX Music -levy-yhtiöllä.


title: Kvintessenssi

text: Kvintessenssi eli ”viides alkuaine” () on joissain todellisuuskäsityksissä tai teorioissa kaikkialla olevaksi oletettu perusaine, asian olennaisin sisältö tai ydin, nykyisin erityisesti oletettu maailmankaikkeuden laajenemisen aiheuttava tuntematon voima.


title: Kvintessenssi

text: Pythagoralaiset filosofit tarkoittivat kvintessenssillä eräänlaista kaikkialla olevaa perusainetta, jonka he olettivat olevan olemassa neljän alkuaineen eli maan, tulen, ilman ja veden lisäksi. Aristoteelisessa fysiikassa tästä tuli sama kuin eetteri. Myöhemmin sana sai kuvaannollisen merkityksen 'asian olemus'.


title: Kvintessenssi

text: Nykyään sanaa käytetään fysiikassa kuvaamaan oletettua tuntematonta voimaa, joka selittää miksi maailmankaikkeus laajenee.


title: Discovery (Daft Punkin albumi)

text: Discovery on ranskalaisen Daft Punk-yhtyeen toinen studioalbumi, joka julkaistiin 13. maaliskuuta 2001. Albumilla on kuultavissa vaikutteita muun muassa diskosta ja synthpopista. Albumin kappaleiden musiikkivideoiden ympärille tehtiin myöhemmin myös kokonainen anime-elokuva "Interstella 5555".


title: Discovery (Daft Punkin albumi)

text: Albumin varhaisissa painoksissa oli mukana "Daft Club" -jäsenkortti, joka sisälsi koodin, jolla pääsi lataamaan Internetistä yhtyeen aiemmin julkaisematonta tuotantoa. Kappaleita on julkaistu myöhemmin albumeilla "Alive 1997", "Alive 2007" ja "Daft Club".Rap -artisti Kanye West on käyttänyt kappaleen "Harder, Better, Faster, Stronger" -samplea omalla "Stronger" -kappaleellaan.


title: Lakkasprii

text: Lakkasprii on orgaaninen liuotin, joka on jalostettu parafiinista. Se on kirkas neste, jota käytetään esimerkiksi maalaamisessa.


title: Kontiomäen rata

text: Kontiomäen rata voi viitata seuraaviin Kontiomäen rautatieasemalle päättyviin tai sieltä alkaviin Suomen rataverkon rataosuuksiin:


title: Kemin historiallinen museo

text: Kemin historiallinen museo on museo Sauvosaaren kaupunginosassa Kemissä. Museo sijaitsee Kemin kulttuurikeskuksessa.


title: Irreversible – syntiset

text: Irreversible – syntiset on Gaspar Noén käsikirjoittama, ohjaama, leikkaama ja kuvaama draamaelokuva vuodelta 2002. Monet kriitikot julistivat elokuvan yhdeksi vuoden kyseenalaisimmista ja järkyttävimmistä valtavirtaelokuvista, koska elokuvassa kuvataan raa'asti raiskaus ja murha. Elokuvaa on verrattu "Mementoon" ja "Peppermint Candyyn", sillä kaikissa tarina kerrotaan käänteisessä järjestyksessä.


title: Malmö stadion

text: Malmö stadion on monikäyttöinen stadion Malmössä, Ruotsin Skånessa. Se rakennettiin vuoden 1958 jalkapallon maailmanmestaruuskilpailuja varten, ja se valmistui vuonna 1951. Koko stadionalueen suunnittelusta on vastannut arkkitehtitoimisto Jaenecke & Samuelson. Stadionille mahtuu noin 26 500 katsojaa ja istumapaikkoja on 14 000.


title: Malmö stadion

text: Stadionin katsojaennätys tapahtui vuoden 1958 jalkapallon MM-kisoissa, kun 30 953 katsojaa seurasi stadionilla Argentiinan ja Saksan välistä ottelua. Jalkapallon MM-kilpailujen lisäksi stadionilla on järjestetty myös muun muassa vuoden 1992 jalkapallon Euroopan-mestaruuskilpailut. Stadion toimi kotiareenana jalkapallojoukkue Malmö FF:lle vuoteen 2008 saakka. Urheilutapahtumien lisäksi siellä järjestetään musiikkikonsertteja.


title: Malmö stadion

text: Vuonna 2009 Malmö Stadionin eteläpuolelle valmistui uusi, 24 000 -paikkainen Swedbank Stadion.


title: Kehä (geometria)

text: Kehä on geometriassa ympyrän reunaviiva eli piiri, joka sulkee ympyräkiekon sisäänsä. Kehän pisteet saadaan piirtämällä harpin kiinteällä säteellä rengas annetun ympyrän keskipisteen ympäri. Tasogeometrian määritelmä onkin, että kehä koostuu pisteistä, joiden etäisyys annetusta pisteestä on kaikilla sama.